Bukedde Online - UPDF enywezezza eby'okwerinda ku nnyanja Nalubaale\nUPDF enywezezza eby'okwerinda ku nnyanja Nalubaale\nMoses Kafeero ayingidde mu nkaayana z'ett...\nPulezidenti Yoweri Museveni agulidde ekibinja ky’eggye lya UPDF eky’ekkumi amaato ga ‘Rhino’ gabayambeko mu kulwawuna ku nnyanja ya Victoria nga basinziira mu bitundu by’e Ntebe.\nPulezidenti Museveni ng'atongoza erimu mu maato g'oku mazzi amalwanyi agagenda okweyambisibwa IPDF okukuuma obutebenkevu ku mazzi\nMuseveni agamba nti ng’akyali muyeekera mu mwaka gwa 1981, yalinnya eryato ery’ekika kya 25 HPW, okuva mu Uganda n’atuuka e Kisumu, nga tewali ategedde nekyongera okumuggula amaaso nti abalabe oba abatujju bayinza okukola ekintu ky’ekimu ne batuusa obulabe ku ggwanga lyaffe.\nKiba kyangu okweyambisa kyamagezi nnyo okunyweza eby’okwerinda ku nnyanja kuba abalabe bayinza okuyisa eggwanga ku litalaba ne baleeta obuzibu mu by’okwerinda.\nMuseveni ategeezezza nti abavubi kati bagenda kuweebwa ennamba puleeti ezakoleddwa mu tekinologgiya ow’omulembe era nga zijja kuba zirondoolwa buli ssaawa nga we wabaawo obuzibu bwonna, amaato ga UPDF gaba basobola okusindikibwa ne gazza embeera mu nteeko.\nAgamu ku maato UPDF g'egenda okukozesa okulawuna ku mazzi\nYagambye nti eby’okwerinda bigenda kwongera okunywezebwa ku buli nnyanja, mu ngeri y’okwongera okulwanyisa envuba embi, n’okutangira abatujju obutayingira mu ggwanga.\nAkulira eggye lya UPDF erirwanira ku mazzi, Brig Micheal Nyarwa, agamba nti abatujju abayita ku mazzi bakyussaza obukodyo buli lukya n’ategeeza nti bakyalina okwongera okukuguka mu bukodyo okuli okuyiga okuvuga amaato ga lubbira okusobola okwang’anga embeera yonna ebeera ezzeewo.\nKu mukolo gw’egumu pulezidenti Museveni atongozza ba kadeeti ofiisa bataano, okuli; O/CDTs Baker Mukundane, James Onzima Seyakwo, Tibakula Kabubi Eryeza, Betty Mirembe, bano nga babadde batendekebwa mu ttendekero ly’amagye ga Tanzania Military Academy e Monduli.\nYe O/CDT Julius Ntegeka, eyamalirizza okutendekebwa e Bungereza mu ‘The Royal Military Academy Sandhurst’ naye teyalutumiddwa mwana.\nOmukolo guno gwetabidwako omuduumizi w’emaggye lya UPDF Gen David Muhoozi, Aduumira eggye lya UPDF eryokuttaka, Maj Gen Peter Elwelu, Amyuka omuduumizi w’eggye lyomu bbanga, Maj Gen Gavas Mugyenyi, Joint Chief of Staff Maj Gen Joseph Musanyufu n’akulira eggye erikuuma Pulezidenti (SFC), Brig Don Nabasa\nPoliisi ekutte ababadde bayingirira abantu ekiro ne bababba\nSeeka Umar ow'edduwa bimwonoonekedde: Gwe yazaalamu omwana amusuulidde omulambo mu makaage\nOwa S4 atemuddwa mu bukambwe


Ssaabalamuzi Alfonse Owiny Dollo akiise embuga neyetondera Ssaabasajja Kabaka – CBS FM\nKatikkiro Charles Peter Mayiga ng’ayaniriza Ssaabalamuzi Alfonse Owiny Dollo nga yakatuuka mu Bulange e Mengo\nSsaabalamuzi wa Uganda Alfonse Owiny Dollo akiise embuga ku Bulange e Mengo, okwetondera Ssaabasajja Kabaka, olwébigambo bye yayogera ebivvoola Nnamulondo.\nSsabalamuzi atuuse ku Bulange e Mengo ku ssaawa 4 nékitundu, ng’awerekeddwako eyaliko president wa UPC ambassador Olala Otunu, Ralph Ochan, Peter Okwera n’abalala.\nEnsisinkano eno yetabiddwamu bannaddiini okuva mu kibiina ekitaba enzikiriza ekya Inter Religious Council of Uganda abakulembeddwamu ssentebe wabwe Dr. Samuel Kazimba Mugalu, omusumba wa Kiyinda Mityana Dr. Joseph Anthony Zziwa ate era nga ye Ssentebe wabepisikoopi, omusumba Joshua Lwere, ssaabalabirizi wabadivent eyawummula Pastor Dr. John Kakembo Ssensalire n’abalala.\nSsaabalamuzi ayaniriziddwa Katikkiro wa Buganda Charles Peter Mayiga nómumyukawe Owek Dr. Twaha Kawaase Kigongo, omukubiriza wólukiiko lwa Buganda Patrick Luwaga Mugumbule ne minister wémirimu gyénkizo Owek. Daudi Mpanga.\nOmusumba Dr Joseph Anthony Zziwa yasomye essaala egguddewo ensisinkano eno.\nWabaddewo obufubo bwa mirundi ebiri n’ensisinkano ya mulundi gumu, eno yekkiriziddwamu bannamawulire.\nMu nsisinkano eno Katikkiro Mayiga ajulizza enjogera egamba nti “omukwano guva mu ngabo”, nti bwatyo Ssaabalamuzi okukola ensobi n’agikkiriza era najja neyetonda, kikolwa kya bugunjufu,kyabuntu, era tekirina wekiragira bunafu alaze nti musajja muvumu.\n“Njagala okwebaza Ssaabalamuzi okubeera omwetowaze, kubanga obolyawo ffe twandibadde tugenda gyali olw’ekifo kyalimu, ng’abadde asobola n’okwogera nti mujje twogeremu,naye bwaba yasazeewo okwetowaza najja kikolwa kirungi kya bugunjufu ddala. Ssaabalamuzi nkwebaza olw’obuvumu obwo. ’’.\nKatikkiro agambye nti abantu bangi bulijjo bakola ensobi mu bikolwa ne mu bigambo, naye abasinga tebatera kuvaayo kwetonda.\n‘‘Ekikolwa kya Ssaabalamuzi kibeera kyakuyiga eri abantu bonna naddala abakulembeze”\nSsaabalamuzi Owiny Ddolo mu kwetonda kwe, yebazizza Obwakabaka okumukkiriza okujja okwetonda, era n’ategeeza nti musanyufu nti azze mu mirembe era addayo gyavudde mu mirembe.\nAgambye nti alina okukkiriza nti buli nsonga zisobola okugonjoolwa mu bukakkamu, era ensisinkano ya leero nti ebadde n’amakulu mangi. (kino akizzeemu emirundi ebiri)\nEbigambo ebisitudde Ssaabalamuzi Alfonse Owiny Dollo yabyogerera mu maka g’omugenzi Jacob Oulanyah e Muyenga, nga 22 march,2022 mu kiro,wakati mu bakungubazi abaali bakuƞaanidde mu maka omwo.\nDollo yali ayogera ku bannauganda abeekalakaasa mu America nga bawakanya ekyókusaasaanya ensimbi zómuwi wómusolo okupangisa ennyonyi okutwala Jacob Oulanyah okujjanjabwa mu malwaliro geeyo.\nAbekalakaasi baali bakutte ebipande ebisaba government okutereeza eby’obujanjabi mu Uganda, okussa eddagala mu mwaliro, okusitula omutindo gw’amalwaliro, abakungu ba government babeere nga tebaddusibwa mu malwaliro g’ebweru.\nMu kwogera kwa Ssaabalamuzi Dollo yayongerako nti “omukulembeze wammwe owénnono (gwataaayatula mannya) bweyatwalibwa e Germany mu nnyonyi yóbwa president, nebamusaasaanyizaako ensimbi zómuwi wómusolo nga temwekalakaasa”, Neyebuuza nti abekalakaasa ku lwa Jacob Oulanyah bakikola lwakuba mucholi!\n(Weyayogerera bino, waali wakayita emyezi mitono nga Ssaabasajja Kabaka agenzeeko e Germany okujanjabibwa).\nEbigambo bya Ssaabalamuzi byaviirako abantu abamu okusikuuka emmeeme, nga bagamba nti byandibadde tebyogerebwa mu kiseera kino ekyókukungubagira eyali sipiika wa parliament Jacob Oulanyah, nti era bisiga obukyayi nókusosola mu mawanga, songa Jacob Oulanyah abadde mugatta bantu.\nEra Oluvannyuma Katikkiro wa Buganda Charles Peter Mayiga bweyali awa obubaka bw’okukungubagira Jacob Oulanyah, yategeeza eggwanga nti ennyonyi Ssaabasajja Kabaka Ronald Muwenda Mutebi II gyeyatambuliramu mu August wa 2021, ngágenda e Germany okufuna obujjanjabi yali ya kampuni ya KLM, sso ssi ya president nga Ssaabalamuzi bweyayogera.


Bukedde Online - Minisita Ssempijja akyayomba\nKCCA ettukizza eby'okusolooza ttakisi ssen...\nMINISITA Vincent Bamulangaki Ssempijja eby'okumukuba akalulu byongedde okumutabula. Okuva lwe yawangulwa, anenyezza buli muntu okuggyako ye! Ekikyasembyeyo kye kibiina kye kyennyini ekya NRM kye yalangidde okubaamu enkwe n'okweyagaliza ebyamuviiriddeko okuwangulwa n'abakulembeze abalala.\nMinisita Ssempijja e Lukaya ng’ayogera eri abawagizi be.\nBya JOHN BOSCO SSERUWU MINISITA Vincent Bamulangaki Ssempijja eby'okumukuba akalulu byongedde okumutabula. Okuva lwe yawangulwa, anenyezza buli muntu okuggyako ye! Ekikyasembyeyo kye kibiina kye kyennyini ekya NRM kye yalangidde okubaamu enkwe n'okweyagaliza ebyamuviiriddeko okuwangulwa n'abakulembeze abalala.\nYabadde mu Magezi Cell e Lukaya mu Kalungu ng'ayogerako n'abamu ku bawagizi be n'alaga okutya olw'engeri bannakibiina kino gye baabadde bakukuta n'abeebibiina ebirala ebivuganya Gavumenti nti basobole okusuula abanene abali mu buweereza bo bwe beegwanyiza ekintu kye yagambye nti kyandisaanyawo ekibiina mu bbanga ttono singa tekinogerwa ddagala.\n"Eyo enkola si ye ntuufu, nze okutuuka wano wendi kubadde kukola nnyo abantu ne bandabamu omugaso. Sikozesa lukujjukujju na fitina kulwanyisa bansinga nti nfune ebifo byabwe kubanga nkimanyi nti ensi si bwetyo bwetambula," Ssempijja bwe yakkaatirizza.\nBino yabyogedde tannava mu kkooti e Masaka ku musango gwe yawaaba ng'ayagala obululu buddemu bubalibwe ogwayimiriziddwa olw'ebbokisi emu okusangibwa nga siiru nsumulule. Wabula oluvuddeyo ayongedde okusaba abantu mu ggwanga obutava ku mulamwa NRM gw'eriko okutwala eggwanga mu maaso n'enkulaakulana nti kubanga bbo bamanyi gye baaliggya era ne gye balitwala.\nAbantu ba Kalungu East yabasabye basigale nga bagumu nti wadde waliwo ebigambo by'ayise ebitalina mitwe na magulu by'agambye nti tebigenda kumugya ku mulamwa gwa kubakwasizaako mu kwekulaakulanya.\nSsempijja y'omu ku ba Minisita ba Gavumenti abaasuuliddwa mu kalulu akaakaggwa nga Francis Katabaazi owa NUP ye yalangiriddwa ku ky'omubaka wa Kalungu East ku njawulo ya bululu 1,333 okusinziira ku kakiiko k'ebyokulonda.\nSheikh eyakwatibwa mu 2013 ng'akung'aanyiza abaana b'asomesa mu bukyamu akizzeemu


Bukedde Online - Ekibalo ekikulaga bw'onoofuna mu kulunda enkoko z'ennyama\nEkibalo ekikulaga bw'onoofuna mu kulunda enkoko z'ennyama\nAkawuka akakaza emmwaanyi kasattiza ab'e Kayunga\nBatongozza enkola y'okusomesa abalimi ku n...\nSsaalongo Robert Sserwanga owa Agrarian Systems Ltd leero akubalira n’okukulaga engeri gy’olina okuliisa enkoko z’ennyama, ssente z’oyinza okusaasaanya.\nOmulunzi w’enkoko z’ennyama.\nAbantu bangi bagenda mu kulunda enkoko z’ennyama kubanga zikula mangu ate nga n’akatale kaazo weekali ekitegeeza nti omulunzi afuna ssente ez’amangu.\nBingi ebikyuka okugeza mu kiyumba ekya ffuuti 10 ku 15 olundiramu enkoko z’ennyama 150. Bbeeyi y’ebikozesebwa omuli emmere, ebiriirwamu, ebinywerwamu, obukoko bwennyini n’ebirala bisinziira ku kifo w’ogula n’omutindo gwabyo.\nEnkoko z’ennyama zirina endiisa za mitendera esatu okuli; obuto (Starter), obwa wakati (grower) n’emaliriza nga zikuze (Finisher), nga buli mutendera gulina ebyagwo. Wiiki bbiri nga tonnazireeta olina okuba ng’omaze okuteekateeka bbuluda.\nAkakoko akamu ak’olunaku olumu kagula wakati wa 1,500/- ku 2,000/- okusinziira ku lulyo ne kkampuni gy’oguze. Mu bbuluuda twagalamu ebbugumu ery’ekigero, empewo emmere n’ekitangaala.\nObukoko 80 bujja kubeera mu kasenge ka bbuluda ka mmita 5 ku 5. Tokola kiyumba kigazi ekya bbuluuda kubanga kijja kukutwalako ssente nnyingi okukibugumya.\nOlina okugenda ng’ogaziya ng’enkoko bwe zikula ate nga bw’okendeeza ne ku bbugumu. Mu kiseera kino emmere erina okuba nga ya mutindo enkoko n’esobola okusituka obulungi n’obutalwalalwala.\nMu kiyumba ky’enkoko 150 osobola okussaamu ebiriirwamu bitaano n’ekinywerwamu kimu era zigenda kukutwalako 350/- okugema.\nWaliwo emmere etundibwa nga ntabule eno eba nnungi kuba abasinga bagissaamu ebirungo ebiyamba enkoko obutalwalalwala. Buli kkiro ku mmere gy’oguze ejja kuba wakati wa 1,400/- ne 2,400/-.\nEnkoko olutuuka ku ffaamu, ogenda kugiwa emmere ya ‘Starter’ okumala ennaku 10. Wano buli kakoko kalya wakati wa gulaamu 250 ne 500 era nga buli kkiro egula wakati wa 1,800/- ne 5,200/-.\nOluvannyuma lw’ennaku 10, otandika okuziwa ‘Growers’ okuva ku lunaku lwa 11 okutuuka ku lwe 22 olwo n’ozizza ku ‘Finisher’. Wano buli nkoko erya wakati wa kkiro emu n’ebbiri. Buli kkiro egula wakati wa 1,500/- ne 2,800/-.\nOkutandika ku lunaku lwa 23 okutuuka ku lwa 42 enkoko zo ez’ennyama ziriise emmere ya Fisnisher . Buli nkoko erya wakati wa kkiro ssatu n’ennya (3-4) era nga buli kkiro egula wakati wa 1,500/- ne 2,500/-.\nEnkoko zo zigenda kuba zituuse okutunda. Mu kuliisa kwonna kakasa nti enkoko zo zirina emmere emala n’amazzi amayonjo.\nEnkoko emu okuva ku lunaku olusooka okutuuka lw’ogitunda (wiiki 42) eba enywedde liita mukaaga n’ekitundu. Jjukira nti enkoko eno ogirunda kufuna nnyama gy’ogenda okutunda ofune ssente. Noolwekyo giwe emmere ofune ennyama.\nOkusobola okumanya oba nga ddala enkoko zo zikuwa ennyama gy’ozaagalamu, osaanira okuzipimira. Ku lunaku lumu akakoko kazitowa wakati wa gulaamu 35 ne 40.\nKu nnaku musanvu kazitowa okusukka gulaamu 150, ku nnaku 14 kazitowa gulaamu 400, ku nnaku 21 kazitowa gulaamu 800, ku nnaku 28 erina okuzitowa okusussa kkiro namba.\nKu nnaku 35 esuubirwa okuba ng’ezitowa kkiro emu n’ekitundu nga wano w’otandikira okutunda ate ku nnaku 42 erina okuba mu kkiro bbiri n’okusukkamu.\nKibeera kirungi okutunda enkoko zo mu kkiro ng’omaze kuzisala mu kifo ky’okutunda enkoko ennamu kubanga kino ng’oggyeeko okukufiiriza ssente okutunda enkoko ennamu, kireeta abaguzi mu biyumba byo ekigenda okukuviirako okuyingiza ababbi abagenda okubba enkoko zo.\nMu ngeri y’emu kiyinza okukuviirako okufuna obulwadde okuva ku baguzi.\nEnkoko y’ennyama etundibwa wakati wa 9,000/- ne 10,000/-. Ssinga otunda nnamu kyokka ng’osoose kugipima buli kkiro ya 5,500/- .\nAte ssinga obeera otunda nsale mu kkiro, buli kkiro egula 7,500/- oba 8,000/- ekitegeeza nti enkoko ssinga ebeera ezitowa kkiro bbiri ogifunamu 15,000/- oba 16,000/-.\nEnkoko y’ennyama okugikuza okutuuka okutundibwa etwala wakati wa 6,500/- ne 7,500/- era amagoba gaayo gali wakati wa 1,500/- ne 3,000/-.\nBy’olina okumanya nga tonnalunda\n1. Okusookera ddala kakasa nti olina akatale.\n2. Kakasa nti olina obusobozi obutuuka ku katale mu bwangu\n3. Olina okuba ne w’oggya ebikozesebwa ng’emmere. 4. Olina okusigala ng’olunda okukuuma akatale k’ofunye.\nAgrarian Systems Ltd\nKalenda y'omulimi emuyamba okufuna ekiwera\nBanaasomesa okulima enva endiirwa mu musomo gwa Harvest Money\nEmbeera ya Polof. Mukiibi tennalongooka\nAba St. Lawrence basabidde Polof. Mukiibi\nAba Vision Group bakyalidde Polof. Mukiibi


Olubereberye 18 | Bayibuli ey'Oku Mukutu Gwaffe Ogwa Intaneeti | New World Translation\nBamalayika basatu bakyalira Ibulayimu (1-8)\nSaala asuubizibwa okuzaala omwana ow’obulenzi; aseka (9-15)\nIbulayimu yeegayirira ku lwa Sodomu (16-33)\n18 Oluvannyuma Yakuwa+ n’amulabikira okumpi n’emiti eminene egy’e Mamule+ bwe yali ng’atudde ku mulyango gwa weema mu ttuntu. 2 Bwe yayimusa amaaso n’alaba abasajja basatu nga bayimiridde, nga beesudde akabanga okuva we yali.+ Bwe yabalaba n’ava ku mulyango gwa weema n’adduka okubasisinkana, era n’avunnama wansi. 3 Awo n’agamba nti: “Yakuwa, bwe mba nga nsiimibwa mu maaso go, nkwegayiridde toyita ku muweereza wo. 4 Ka baleete amazzi ebigere byammwe binaazibwe,+ oluvannyuma muwummulireko wansi w’omuti. 5 Kale nga bwe muzze wano ew’omuweereza wammwe, ka ndeete emmere mulye,* bwe munaamala mweyongereyo.” Awo ne bagamba nti: “Kale, kola nga bw’ogambye.” 6 Awo Ibulayimu n’ayanguwa n’agenda mu weema eri Saala n’amugamba nti: “Yanguwa ofune ebigera* bisatu eby’obuwunga obulungi ennyo, obukande ofumbe emigaati.” 7 Ibulayimu n’adduka mbiro mu kiraalo n’aggyayo ente ento ennume enyirira n’agiwa omuweereza, n’ayanguwa okugenda okugifumba. 8 Ibulayimu n’addira omuzigo n’amata n’ennyama gye yali afumbye n’abiteeka mu maaso gaabwe. N’ayimirira ku mabbali wansi w’omuti nga bo bwe balya.+ 9 Awo ne bamubuuza nti: “Mukazi wo Saala ali ludda wa?”+ N’abaddamu nti: “Ali awo mu weema.” 10 Omu ku bo n’amugamba nti: “Nja kukomawo gy’oli omwaka ogujja mu kiseera nga kino, era laba! Saala mukazi wo ajja kuba alina omwana ow’obulenzi.”+ Saala yali ku mulyango gwa weema ng’awuliriza, era weema yali mabega wa musajja. 11 Ibulayimu ne Saala baali bakuze nga bakaddiye nnyo.+ Saala yali ayisizza mu myaka egy’okuzaala.+ 12 Awo Saala n’atandika okuseka mu mutima gwe ng’agamba nti: “Nnaafuna essanyu lino nga nkaddiye bwe nti, era nga ne mukama wange akaddiye?”+ 13 Awo Yakuwa n’agamba Ibulayimu nti: “Lwaki Saala asese n’agamba nti, ‘Ddala nnaazaala omwana nga nkaddiye bwe nti?’ 14 Waliwo ekitasoboka eri Yakuwa?+ Nja kukomawo gy’oli mu kiseera kye kimu omwaka ogujja, era Saala ajja kuba alina omwana ow’obulenzi.” 15 Naye Saala ne yeegaana ng’agamba nti: “Sisese,” kubanga yatya. N’amugamba nti: “Osese.” 16 Abasajja bwe baasituka okugenda, ne batunula e Sodomu,+ era Ibulayimu yali atambula nabo ng’abawerekerako. 17 Yakuwa n’agamba nti: “Nnaakisa Ibulayimu kye ŋŋenda okukola?+ 18 Ibulayimu agenda kufuuka eggwanga eddene era ery’amaanyi, era okuyitira mu ye amawanga gonna ag’oku nsi galiweebwa omukisa.*+ 19 Kyenvudde mmumanya asobole okulagira abaana be n’ab’ennyumba ye abalimuddirira okukwata ekkubo lya Yakuwa nga bakola eby’obutuukirivu n’eby’obwenkanya,+ Yakuwa alyoke awe Ibulayimu byonna bye yamusuubiza.” 20 Awo Yakuwa n’agamba nti: “Okwemulugunya ku Sodomu ne Ggomola kwa maanyi nnyo,+ n’ekibi kyabwe kinene nnyo.+ 21 Nja kugendayo ndabe obanga ddala bakola ng’okwemulugunya okutuuse gye ndi bwe kuli. Bwe kinaaba nga si bwe kiri, nakyo nja kukimanya.”+ 22 Awo abasajja ne bava eyo ne boolekera Sodomu, naye Yakuwa+ n’asigala ne Ibulayimu. 23 Ibulayimu n’asembera n’agamba nti: “Ddala onoozikiriza abatuukirivu awamu n’ababi?+ 24 Mu kibuga bwe muba mulimu abatuukirivu 50, onoozikiriza ekibuga kyonna n’otakisonyiwa ku lw’abatuukirivu 50 abakirimu? 25 Mazima ddala toyinza kukola bw’otyo, otte abatuukirivu awamu n’ababi, abatuukirivu n’ababi batuukibweko ekintu kye kimu!+ Toyinza kukola bw’otyo.+ Omulamuzi w’ensi yonna taakole kituufu?”+ 26 Awo Yakuwa n’amugamba nti: “Mu Sodomu bwe nnaasangamu abatuukirivu 50, nja kusonyiwa ekibuga kyonna ku lwabwe.” 27 Naye Ibulayimu era n’amuddamu nti: “Nneetantadde okwogera ne Yakuwa wadde nga ndi nfuufu era vvu. 28 Ku batuukirivu 50 bwe kunaaba kubulako bataano, onoozikiriza ekibuga kyonna olw’abataano ababulako?” N’amuddamu nti: “Sijja kukizikiriza bwe nnaasangamu abatuukirivu 45.”+ 29 Ibulayimu n’addamu n’amugamba nti: “Ate bwe munaabaamu 40?” N’amuddamu nti: “Sijja kukizikiriza ku lw’abo 40.” 30 Naye n’ayongera n’agamba nti: “Nkwegayiridde Yakuwa, tosunguwala,+ ka nneeyongere okwogera: Bwe munaabaamu 30?” N’amuddamu nti: “Sijja kukizikiriza singa nsangamu 30.” 31 N’ayongera n’agamba nti: “Nneetantadde okwogera ne Yakuwa: Bwe munaabaamu 20?” N’amuddamu nti: “Sijja kukizikiriza ku lw’abo 20.” 32 Ku nkomerero n’agamba nti: “Nkwegayiridde Yakuwa, tosunguwala, ka njogere omulundi omulala gumu: Singa musangibwamu kkumi bokka?” N’amuddamu nti: “Sijja kukizikiriza ku lw’abo ekkumi.” 33 Yakuwa bwe yamala okwogera ne Ibulayimu, n’agenda,+ Ibulayimu naye n’addayo ewuwe.\n^ Obut., “muzzeemu emitima gyammwe amaanyi.”\n^ Obut., “ebigera bya seya.” Seya yali egyaamu lita 7.33. Laba Ebyong. B14.\n^ Oba, “galyefunira omukisa.”


Bukedde Online - Musagala alwana kutuusa budde obumutwala mu Commonwealth\nMusagala anattunka ne Cheptegei\nABAKULIRA emisinde mu ggwanga beeraaliikirivu olw’okubulwa abaddusi ba mmita 800, 1500 (abasajja), 100 ne 200, abanaakiikirira eggwanga mu mizannyo gya Commonwealth.\nMusagala (mu maaso) ng’adduka ku Lwomukaaga\nAbaddusi bonna abeetabye mu misinde gy’oku Lwomukaaga, baalemeddwa okutuusa obudde obwetaagisa okwetaba mu mizannyo gino egy’okubeerawo mu April, mu kibuga Gold Goast mu Australia.\nOmutendesi Nalis Bugingo, yagambye nti guno gwe mulundi oguddirira ogusembayo okwegezaamu, ng’ogusembayo gwakubeerawo ku Lwamukaaga (March 3), sso nga nsalessale w’okuwaayo amannya ga ttiimu yonna wa lunaku lwe lumu obutasukka ssaawa 6:00 ez’ekiro.\nAbaddusi 10 bokka be baakayitamu. Ku Lwomukaaga, omuddusi omu yekka, Shida Leni eyayitamu edda, yayongedde okukakasa nti teyali nsobi, bwe yamenye likodi y’emisinde 400 gye yaddukidde mu sikonda 52:47.\nJustine Bayiga y’abadde ne likodi mu misinde gino gye yateekawo mu 2008 nga yagiddukira mu sikonda 52:48, mu kibuga Khartoum ekya Sudan.\n“Leni ayongedde okutulaga nti tulinayo emidaali gya zaabu, era kati tumulinzeemu likodi ya nsi yonna.” “Kinnyongedde amaanyi nti likodi ngimenyedde ku butaka, era kye mmanyi nti n’emidaali hhenda kugireeta,’’ Leni bwe yategeezezza.\nMUSAGALA AKYALINA ESSUUBI\nRonald Musagala, ye muddusi omusajja eggwanga gwe litunuulidde okulikiikirira mu mmita 1500, kyokka naye obudde bukyamulemye okutuusa.\nMusagala y’alina likodi y’eggwanga (3:33.65) mu misinde gino. “ Sizoni eno tebadde nnyangu kuba tetufunye kuwummula kumala ate ng’emisinde gya Commonwealth baagiteeka kumpi nnyo.\nEkikyatulemesezza okuyitamu gy’emibiri gyaffe okuba nga teginnatereera bulungi,” Musagala bwe yategeezezza, wabula n’akakasa abawagizi be nti omulundi oguddako ajja kutuukiriza obudde.\nKu Lwokuna (March 1), Musagala y’omu ku bagenda okwetaba mu mpaka z’abaddusi ab’amannya eza ‘The 2018 Athletix Grand Prix Series’ ezinaayindira mu South Afrika, era eno gy’asuubira okutuukiriza obudde mu mmita 1500.\n1.Shida Leni (mmita 400)\n2. Winnie Nanyondo (1500)\n3. Albert Chemutai (3000 SC)\n4. Joshua Cheptegei (5000/10,000)\n5. Jacob Kiplimo (5000 /10,000)\n6 .Timothy Toroitich (10,000)\n7. Mercyline Chelangat (10,000)\n8. Robert Chemonges (Marathon)\n9. Alex Chesakit (Marathon)\n10. Jackson Kiprop (Marathon)\nAbayizi e Makerere beekalakaasizza lwa keediimo k'Abasomesa\nKabaka Mutebi ayozaayozezza obwa Kabaka bwa Ghana okutuuka ku myaka 20


Bukedde Online - Atendeka rugby alonze ttiimu kabiriiti\nAtendeka rugby alonze ttiimu kabiriiti\nAbazannyi b'ekigwo balabudwa ku kuzanyira...\nEya rugby ezzeemu essubi\nGuno mulundi gwakusatu nga Uganda ettunka ne Kenya mu myezi ebiri.\nAbazannyi ba Uganda mu bimyufu lwe basemba okuzannya ne Kenya.\nOmutendesi wa Uganda mu rugby eya Lady Cranes, Edgar Lemeriga alangiridde ttiimu egenda okwambalagana ne Kenya mu mpaka za Women's Rugby World Cup Qualifier eziyindira e South Afrika mu Bosman Stadium. Ensiike eno yaakubaawo leero ku Lwokubiri ekiro.\nMunnayuganda ng'ayita ku Bannakenya.\n"Guno mulundi gwakusatu nga tuzannya Kenya mu bbanga lya myezi ebiri era abawala be nnonze balina obuvumu obumala okweng’anga Kenya mu nsiike ya leero. Ku luno nnina essuubi nti tugenda kukola bulungi okusinga ku mulundi oguyise,” Lemeriga bwe yagambye.\nomu ku bazannyi abagenda okutandika.\nFaith Namugga, Yvonne Najjuma, Irene Nzige, Winnie Atyang (kapiteeni), Charity Atimango, Loy Mbabazi, Helen Gizamba, Beatrice Atim, Rosenburg kanyunyuzi, Claire Anena, Esther Tino, Peace Lekuru (amyuka kapiteeni), Asha Nakityo, Julie Nandawula ne Samiya Ayikoru.\nKu katebe kuliko; Peace Mirembe, Christine Nakayiza, Evelyne Aweku, Teddy Iwutung, Harriet Kayonjo, Agnes Nakuya, Emmanuella Oroma ne Kyoita Mary.\nWomen's Rugby World Cup Qualifier,


Bukedde Online - Abasuubuzi bakkaanyizza ne Gavt.: Bayimirizza akeediimo\nAbasuubuzi banaabangulwa mu bukodyo bwa bizinensi\nGav''t ya Budaaki eggadde amakomera 8 lwa ...\nAdded 29th June 2013\nABAKULEMBEZE b'abasuubuzi mu KACITA bakkiriziganyizza ne gavumenti ku kuddamu okwekenneenya endagaano y'okukebera ebyamaguzi byabwe eyavuddeko okuggala amaduuka era basazeewo okugaggulawo.\nOmumyuka w'omwogezi wa KACITA, Fahad Kayondo yagambye nti bye babadde basaba gavumenti ebikkirizza era basanyuse.\n‘Obuwaayiro obubadde butunyigiriza mu ndagaano eyakolebwa babukkirizza buddemu bwekenneenyezebwe.\nSsente z'engassi ebitundu 15 ku buli 100 ezibadde zigenda okuggyibwa ku musuubuzi alagirizza ebintu bye okuva nga June 1, 2013 nga tebikebeddwa ziyimiriziddwa,” Kayondo bwe yagambye.\nBino baabisazeewo mu lukiiko olwayitiddwa Katikkiro wa Uganda, Amama Mbabazi ekiro ekyakeesezza Olwomukaaga nga lwetabiddwaamu minisita w'obusuubuzi, Amelia Kyambadde, akulira ekitongole ekikola ku mutindo (UNBS) n'aba KACITA okuli ssentebe Everest Kayondo, omumyuka w'omwogezi Fahad Kayondo, Kaddu Ssentamu ne Moses Kalule.\nBino okubituukako ng'abasuubuzi beeremye okuggula amaduuka bwe baatuuzizza olukiiko ku Lwokutaano ne bagamba nti bagaggale okutuusa nga ebimu ku bye basaba babifunye.\nKayondo yagambye nti gavumenti nayo yakirabye nti endagaano gye babadde bagoberera okubasoloozaako ssente teyakolebwa mu mutima mulungi.\n"Akawaayiro nga okusasulira buli kintu ekisangibwa mu konteyina nga kitankanibwa omutindo kikeberebwe mu byuma n'okubunyisa ofiisi zaabwe mu bitundu gye tusuubula " Kayondo bwe yagambye.\nWe batuukidde ku kukkiriziganya nga poliisi eragidde abakulembeze b'abasuubuzi okuli Issa Ssekitto, Everest Kayondo n'omugagga Godfrey Kirumira beeyanjule ku kitebe kya bambega ku misango gy'okukuma omuliro mu basuubuzi baggale amaduuka.\nIssa Ssekitto yagambye nti baayitiddwa eggulo (Ku Lwomukaaga) naye bagenda kugendayo ku Mmande. Yagambye nti baategeezeddwa nti baakumye omuliro mu basuubuzi bwe baabadde mu lukiiko e Lugogo nga bateesa.\nAbasuubuzi baasalawo okuggala amaduuka ku Lwokubiri (nga June 25) nga beemulugunya ku nkola ya gavumenti okukebera ebintu byabwe bye basuubula ebweru nti tebiri ku mutindo kyokka enkola ne bagiteekamu obuwaayiro bungi.\nBagamba nti tebagaana kukebera bintu byabwe naye kye bawakanya ze ssente ze babasasuza nti nnyingi nnyo n'obukwakkulizo obuli mu nkola eno ng’omusuubuzi y'ateekwa okunoonya abamukebera n'abasasula omusolo.\nBataddewo akakiiko akatandise leero okuteesa nga katuulako ebibiina ebigatta abasuubuzi mu ggwanga okutandika okutereeza endagaano okuva leero.\nGavumenti ekkirizza obukwakkulizo bw’abasuubuzi\nAbasuubuzi mu Kampala batiisizza okwekalakaasa mu 2012


Bukedde Online - Liizi etabudde abaakatalek’e Bugoloobi\nLiizi etabudde abaakatalek’e Bugoloobi\nAbagambibwa okulumbaTotal ya Besigye basimbiddwa...\nKadaga agugumbudde Abazungu ku butayamba...\nWAKYALIWO okusika omuguwa mu basubuuzi b’akatale k’e Bugolobi ku ngeri gye bayinza okufuna liizi y’akatale kano basobole okukeezimbira. Abamu bawakanya eky’okugifuna ate abalala ne bakikiriza.\nAkatale k’e Bugoloobi\nAbasuubuzi abeegattira mu kibiina kya Benghazi be bamu ku bawakanya okuwa liizi akatale kano nga bagamba nti olukiiko oluzimbi olw’akatale kano olwa Middle East Bugolobi Market Traders Development Association (MEBTDA) teruyise mu makubo matuufu kugoba ku liizi eno.\nSsentebe w’ekibiina kya Benghazi, Salim Miiro agamba nti aba MEBTDA liizi eno bagigobye bubi kubanga balina ekigendererwa eky’okwagala okutwala ekyalo Jambula ekibaliraanye ekitali kituufu.\nYagambye nti olukiiko lwa MEBTDA lugoba ku kufuna liizi y’akatale kano kyokka tebeebuuza ku bakulembeze ba kyalo akatale kano kwe kali.\nBaakikola bokka era tewali lukiiko lwe baali bataddewo okubuulira abasuubuzi we batuuse ku nsonga z’okufuna liizi y’akatale kano.\nMiiro era agamba nti waliwo ne ssente ezisoloozebwa okuva mu basubuuzi ze batamanyi bwe kityo ayagala ebyokufunira akatale k’e Bugoloobi liizi biyimirire okutuusa ng’abasubuuzi bonna babyenyigiddemu era n’agamba nti KCCA egira esigaza ekyapa ky’akatale kano.\nWabula, ye Mohammed Sembuya, ssentebe w’olukiiko oluzimbi olwa MEBTDA yategeezezza nti abantu bonna abawakanya okufuna liizi si basubuuzi wabula bapangisibwa kwagala kugootaanya nteekateeka zaabwe era tebali waggulu w’amateeka.\nAgambye nti mu kaweefuube ono gwe baliko bona batambulira ku mateeka era tebakkiriziganya na kya KCCA kusigala ng’ekuuma ekyapa ky’akatale kano.\nSembuya yategeezezza nti byonna bye bakkiriziganyaako ne KCCA okusooka okubituukiriza byaggwa dda ng’okuwandiisa abasuubuzi bonna abakolerawo.\nRaynold Rujakabwa okuva mu kakiiko k’ebyettaka aka Kampala yategeezezza nti ekyapa ky’akatale k’e Bugoloobi, KCCA ekirina naye eby’abasubuuzi bano okubawa liizi bibadde tebinnateekebwa mu nkola, nga bakyalinda lukiiko lwa kabinenti okwekkenneenya enkola ey’okugabira obutale liizi.


Bukedde Online - Sikoseero; Abulina tewekubagiza wakyaliyo essuubi\nBy'olina okukola nga tonnakola dduyiro\nBw'oyamba omuntu azirise nga tonnamutuusa ...\nBy Olive Lwanga Ruth Nazziwa\nABAAGALANA baawukanye ng’obuzibu buva ku kuzaala baana abalina siikoseero ne batandika okwerangira n’abasajja okwegaana bwe batazaala baana bakalwalira.\nMercy Nabunnya, akulira ekifo awakebererwa obulwadde bwa siikoseero mu Central Public Health Labaratories, Butabika.\nBya OLIVE LWANGA NE RUTH NAZZIWA\nABAAGALANA baawukanye ng'obuzibu buva ku kuzaala baana abalina siikoseero ne batandika okwerangira n'abasajja okwegaana bwe batazaala baana bakalwalira.\nAbakulembeze b'eddiini, ab'ebyobulamu n'abakulembeze abalala bakubiriza abaagalana okusooka okwekebeza obulwadde bwa siikoseero nga tebannazaala kuba abaana abafunibwa babeera mu bulumi obulamu bwabwe bwonna.\nRuth Nankanja, akulira ekibiina ekigatta abalwadde ba siikoseero.\nNNINA SIIKOSEERO N'ABAANA 3\nRuth Nankanja Mukiibi 45, akulira ekibiina ekigatta abalwadde ba siikoseero agamba nti;\nNakulira mu ddwaaliro lya gavumenti buli kimu we kyabeereranga eky'obwereere, baatufumbiranga caayi, nga batuwa amazzi ag'okunywa, eddagala erizzaamu omusaayi ate mu budde obunnyogovu nga batuwa eby'okwebikka.\nEbiseera ebyo buli kimu kyali kirungi nga tufiibwako nnyo.\nBwe nnali hhenda okufumbirwa nasooka kukebeza baze Mukiibi era n'amanya nti nnina siikoseero ne mmusomesa n'engeri gy'alina okundabiriramu.\nNneebaza Katonda nti, nfumbye emyaka 16 ng'omusajja tangobangako ate ng'andabirira bulungi era tulina n'abaana.\nEbimu ku bitta abantu abalina siikoseero kweraliikirira olw'ebigambo bye bawulira okuva mu bantu kuba babawa emyaka kwe balina okufiira, babasosola, ebintu ebimu tebasobola kubikola.\nOlwo bwe batandika okubirowoozaako ennyo nga bafa. Abamu beeraaliikirira ebibuuzo y'ensonga lwaki abamu bafiira mu bibiina eby'akamalirizo.\nVictoria Tendo, asomesa ku yunivasite ya KIU, mulwadde wa siikoseero.\nMMAZE EMYAKA 31 NE SIIKOSEERO\nVictoria Tendo Nannyanzi, omusomesa ku Kampala International University agamba nti amaze emyaka 31 ng'atawaanyizibwa obulwadde bwa siikoseero era annyonnyola bw'ati:\nOkuva lwe natandika okutegeera nga nnina siikoseero, tetwavanga mu ddwaaliro ne maama kuba ye yankuza.\nWabula ekiseera kyatuuka nga nnina okwefaako okusobola okubaawo.\nNafubanga okwerabirira nga nnywa amazzi buli lunaku waakiri liita ttaano kino nga kisobozesa omusaayi okudduka ku misinde emingi obutoffaali obugongobavu ne butambula nga sifunye bulumi bwa maanyi.\nNfuba okulaba nga ndya emmere erimu ebiriisa byonna okugeza ebibala, enva endiira, eryenvu nga lya buli lunaku, n'ebirala ebinnyamba okunzizaamu omusaayi n'okuyamba abaserikale bange ab'omubiri okulwanyisa endwadde.\nWabula eky'okuba n'obulwadde buno tekingaana kukola era ndi mukyala mukozi eyakuguka mu kubudaabuda abantu.\nMinisita w'ebyobulamu Dr. Ruth Jane Acheng agamba nti, naye alina omwana alina siikoseero ate naye alina akatoffaali akamuleeta.MWANNYINAZE YAZUULIBWA KU MYAKA 18 NG'ALINA SIIKOSEERO - MINISITA ACHENG\nKyokka mwannyina gw'addako alina siikoseero era yali takula bulungi nga buli kiseera akaaba naye ng'abazadde tebamanyi kimutawaanya okutuusa lwe yaweza emyaka 18 olwo ne bazuula ekituufu kwe kutandika okumulabirira n'okumujjanjaba nga kati alina emyaka 54.\nNkubiriza abalina siikoseero obutagenda ku basawo batajja kubawa bujjanjabi butuufu oba abatalina magezi ku bulwadde buno.\nAbaana abalina siikoseero mubaagale, mubafeeko n'okubalabirira kuba nabo basobola okukola ebintu abantu abalala bye bakola.\nMu Uganda ekizibu kya siikoseero kiri waggulu ate abantu bangi babadde bafa mu kasirise.\nOkunoonyereza kulaga nti abaana abali wakati wa 15,000 ne 20,000 bazaalibwa ne siikosero buli mwaka, wabula 80 ku buli 100 bafa tebannaweza myaka etaano.\nEmikisa gy'okuzaala omwana alina sikoseero\nAbazadde bombi bwe baba balina akatoffaali ka sikoseero babeera n'emikisa 25 ku 100 okuzaala omwana amulina. Ate era baba n'emikisa 25 ku 100 egy'okuzaala omwana omulamu. N'emikisa 50 ku 100 okuzaala omwana alina akatoffaali akaleeta siikoseero wabula nga ye tebumukosa.\nDr. Henry Ddungu naye mulwadde wa siikoseero.\nKW'OLABIRA OWA SIKOSEERO\nDr. Henry Ddungu, ow'eddwaaliro e Mulago agamba nti obulwadde bwa siikoseero osobola okubulabira ku bubonero buno:\n1 Omubiri okunafuwa n'okuggwaamu omusaayi\n2 Obulumi mu nnyingo n'ebitundu ebirala\n3 Okuzimba emikono n'amagulu\n5 Amabwa ku magulu oba ekitundu ky'omubiri ekirala.\n6 Okufuna obuvune ku mawugwe n'omutima n'amaaso.\n7 Amagumba okuwogoka.\nENZIJANJABA YA SIKOSEERO\nEngeri yokka ey'okujjanjaba sikoseero ya kusimbuliza busomyo n'omuntu oyo atalina ate ng'akwataganya endagabutonde n'omulwadde. Wabula si buli mulwadde nti bamusimbuliza obusomyo.\nOlumu omwana bw'aba aweereddwa ekitanda ng'awaka balemereddwa batera okumussaako eccupa z'amazzi n'omusaayi.\nOkutangira omusujja gw'ensiri nga bamira eddagala eribalagiddwa omusawo n'okusula mu katimba k'ensiri.\nBuli mwana alina okugemebwa naddala obulwadde bwa lubyamira.\nDr. Henry Ddungu owa Mulago agamba nti, obujjanjabi obusooka bwe bw'abaagalana okwekebeza omusaayi nga tebannasalawo kuzaala okukakasa nti temulina oba omu alina ng'omulala talina.\nOmwana alina sikoseero tumuzuula mangu nga yaakazaalibwa nga tubakebera omusaayi. Enkola kati w'eri ku Uganda Health Laboratory Services e Butabika nga bakeberera bwereere era buli muntu basobola okumukebera.\nAbaana bonna abalina obulwadde bwa sikoseero baweebwa eddagala eriyamba omwana obutafuna yinfekisoni.\nBuli kiseera omwana alina sikoseero alina okuba n'eccupa y'amazzi ag'okunywa.\nOkuziyiza obuzibu obuva mu bulwadde bwa sikoseero omwana alina okutandika ku ddagala lya ‘Hydroxyurea' wadde si buli abulina nti alikozesa.\nEDDAGALA LYAHYDROXYUREA LIKYALI KU BUSEERE\nMinisita Acheng yagambye nti, eddagala lya ‘Hydroxyurea' ekizibu ekiriwo lya buseere ate nga terinaba kuwandiisibwa mu ggwanga.\nMinisitule eri mu nteekateeka okulaba ng'eddagala liwandiisibwa mu ggwanga olwo kkampuni zonna ezikola eddagala zisobole okulireeta n'omuwendo gusalike libeere nga ligabwa buli wamu.\nEddagala lino teririna bulabe bwonna ku mulwadde naddala ssinga aba afunye ddoozi entuufu.\nTwetaaga abantu abalala bangi okutendekebwa okulaba nga basobola okutuusa obujjanjabi bw'eddagala lya ‘Hydroxyurea' eri abalwadde.\nAkubiriza abazadde okukebeza abaana nga baakazaalibwa mu nkola eyitibwa ‘New Born Screening' kibasobozese okutandika eddagala nga bukyali naye yeeyagala ng'omwana omulala yenna.\nObulwadde bwa siikoseero bukwata kifo kya ku mwanjo mu ndwadde ezitambulira mu musaayi okwetooloola ensi yonna.\nNoolwekyo buli muntu alina okubwetangira nga tuyita mu kubunyisa amawulire agabukwatako, okwekebeza nga tetunnafumbiriganwa n'ebirala.\nEno y'ensonga lwaki n'ekitongole ekivunaanyizibwa ku byobulamu mu nsi yonna ekya World Health Organisation (WHO) kikola ekisoboka okulaba nga bulwanyisibwa.\nOlunaku lwa June 19, buli mwaka Uganda ekuza olunaku lw'obulwadde bwa siikoseero olwassibwawo n'ekigendererwa eky'okwongera okumanyisa abantu ku bulwadde buno.\nOmulamwa gw'omwaka guno gugamba nti, "Okwongera okutumbula obujjanjabi bw'abalwadde ba siikoseero," era olunaku lwakuziddwa e Butabika.\nOmubaka wa Busujju agumizza abaayo ku byobulamu\nEngeri gye weegobako endwadde ng'okozesa ekika ky'omusaayi gwo\nMusisi alumirizza Bannabyabufuzi okulemesa KCCA\nAbabadde basolooza eza kaabuyonjo babivuddeko\nOmusolo ku mazzi gulinnyisizza bbeeyi ya kabuyonjo


Bukedde Online - Famire ya Suzan Magara ereese bwino alumiriza ISO\nEnkuba egoyezza ab'e Kamwokya\nEBIPYA bizuuse ku by’okuwamba n’okutemulwa kw’omuwala Suzan Magara ng’aba famire balumiriza nti olukwe lwalimu ab’ebyokwerinda mu poliisi n’ebitongole ebikessi ekya ISO ne CMI.\nOmukugu ku by’okunoonyereza eyapangisibwa famile ya Suzan Magara afulumizza lipoota esooka ng’eraga nti abaali mu lukwe okuviira ddala Suzan lwe yawambibwa nga February 7 okutuuka omulambo gwe lwe gwazuulibwa e Kitiko nga February 25, baali mu ISO, CMI ne poliisi n’alaga okutya nti famire ya Suzan ayolekedde obutafuna bwenkanya.\nLipoota eno yaweereddwaako omuduumizi wa poliisi Martin Okoth Ochola ng’aba famire bamulaga okutya nti, boolekedde obutafuna bwenkanya olw’engeri ey’okudibaga n’obugayaavu mu musango guno.\nWabula omwogezi wa poliisi mu ggwanga Emilian Kayima yagambye nti, baabadde tebannafuna kwemulugunya kwonna kuva mu famire ya Magara n'abasaba aba famife basooke babawe ebyo byonna bye beemulugunyaako kubanga mu kunoonyereza, famire eba erina okuyambagana ne poliisi okusobola okuzuula abatemu.\nAbantu 46 be bagambibwa okuba nga be baakwatibwa mu bbanga ery’emyezi ebiri bukya Suzan Magara omulambo gwe guzuulibwa e Kitiko kyokka aba famire baagambye nti, kyewuunyisa okuva olwo tewali n’omu ku bakwate yali agguddwaako musango mu kkooti.\nLipoota yalumiriza nti waliwo omusajja ayitibwa Muhindo egambibwa nti ye yali ayogera ku Suzan ku ssimu mu kiseera we baamuwambira era y’omu ku baasooka ku mmotoka ya Suzan ng’ali n’abaserikale ba poliisi babiri okuva ku poliisi ya Jinja Road kyokka baataataaganya obujulizi wabula tewali kyabakolebwawo.\nYalaze nti DISO w’e Lubaga yagenda ku wooteeri eya SEB ku luguudo olw’e Ntebe n’asaba akatambi aka vidiyo ya wooteeri okuli ebiseera bya Suzan ebyasembayo ng’akola dduyiro, bonna n’abisangula kyokka n’okutuusa kati DISO oyo taggyibwangako sitatimenti.\nWaliwo omujaasi eyitibwa Nyakairu ow’ekitongole ekya CMI eyayamba ku Muhindo okutaataaganya obujulizi mu musango kyokka naye taggyibwako sitatementi.\nDayirekita wa ISO Col. Frank Kaka Bagyenda bwe yatuukiriddwa yagambye nti famire bwe babeera bavuddeyo n'obujulizi obupya kirungi n’asuubiza nti ebitongole byokwerinda bigenda kubwekenneenya.\nYagambye nti bateekateeka okuddayo mu wooteeri ya SEB baddemu beetegereze obutambi kubanga omuntu ne bw’aba asiimudde ebifaananyi, CCTV zitereka emirundi ebiri (backup) n’ategeeza nti bajja kulaba buli kimu ekyakolebwa.\n“Bwe wabaawo ebifaananyi ebyasiimuulwa, eyabisiimuula bajja kumukwata kubanga kiba kitegeeza nti yali mu lukwe”, Kaka bwe yagambye.\nYagambye nti, omusango gwa Magara tebaaguli nnyo mu mitambo olw'ensonga nti yatemulwa mu kiseera kumpi kye kimu Abazungu we baafiira amaanyi gaabwe ne bagamalira ku Bazungu ogwa Magara poliisi ne CMI ne bagukolako.\nYagasseeko nti, famire bw’eba evuddeyo n'obujulizi buno, kirungi era bagenda kuddayo mu wooteeri baddemu bekkaanye obutambi kubanga omuntu ne bw’aba asiimudde ebifaananyi, CCTV zigenda kubayamba n’ategeeza nti bajja kulaba buli kimu ekyakolebwa era bwe wabaawo ebifaanayi ebyasiimuulwa, eyabisiimuula bajja kumukwata.\nKaka yagasseeko oyo Muhindo ayogerwako ateekeddwa okulondoolwa kubanga kirabika amanyi bingi ku kuwambibwa n'okuttibwa kwa Magara n'alabula n'aba famire nti nabo tebeeyibaala kubanga kirabika waliwo ab'omunda abeenyigira mu kuwamba Magara.\nOmwogezi w'amagye Brig. Richard Karemire bwe yatuukiriddwa ku ngeri omujaasi wa CMI gye bamulumiriza okwenyigira mu kuwamba kuno yagambye nti, famire byonna bye beemulugunyaako n'obukakafu bw’erina, ebukwate ebutwale ku kitebe kya bambega ba poliisi e Kibuli.\nAbasse Susan Magara obukodyo baabuggye ku yintaneti


Bukedde Online - Ben Lukwago asuubizza okuwangulira Uganda emidaali gy'okuzimbya emifumbi\nBen Lukwago asuubizza okuwangulira Uganda emidaali gy'okuzimbya emifumbi\nGolola akubye Bukenya n'awaga: 'Mukomye okunneerijjako'...\nAwangudde empaka za mr Uganda n'awera; Kati ndeetera Uganda midaali\nOLUVANNYUMA lw’okuwangula empaka za Mr. Uganda, Ben Lukwago okuva mu jiimu ya Be Active e Zzana, ategeezezza nga bw’agenda okutandika okulwanirira okwetaba n’okuwangula emidaali mu mpaka z’ensi yonna nga yeegatta ku Ivan Byekwaso ne Mubrak Kizito abaawangulidde Uganda emidaali mu mpaka z’ensi yonna omwaka oguwedde.\nLukwago agamba nti mu kiseera kino ng’amaze okuwangula empaka ezisinga amaanyi ge gonna agenda kugassa mu kutendekebwa okwakaasa mmeeme okulaba ng’awangula empaka z’ebweru kubanga asobola.\n“Ndi musanyufu nnyo okulaba ng’ekirooto ky’okuwangula empaka zino nkituukirizza kubanga bulijjo malira mu kyakubiri oba kya kusatu kyokka olw’okukola ennyo n’obumalirivu bwennina nsobodde okutuuka ku buwanguzi era nga sigenda kudda mabega okuggyako okugenda mu maaso nvuganye e bweru era mpangule”, Lukwago bw’agamba.\nOkutwala obuwanguzi buno yawangudde abazannyi abalala bataano abaawangudde obuzito obw’enjawulo omwabadde Faruk Mayiga owa Bantam eyakutte eky’okubiri , Lameck Muwanga owa Light weight, Andrew Kibuuka Welter, Vince Mwai owa Light Meddle ne Andrew Ssenoga.\nEmpaka zino zaategekeddwa Boroboro Tigers Sports Club mu Kibuga Lira nga January/01/2016 ng’abawangizi baasanyusiddwa kafulu w’emifumbi Ivan Bykekwaso eyakomya okuzannya empaka z’awaka ne Mubarak Kizito eyawangula empana z’ensiyonna ez’abayiga mu kibuga Dubai kyokka nga tezannye kuba yabadde mulwadde naye nga bazze ku siteegi n’ebalagamu obukoddyo bwe balina olwo emizira ne gitta abawagizi.\nEmpaka zino zaawabaddeko abagenyi okwabadde ssentebe w’akakiiko k’emizannyo John Bosco Onyik, Kaminsona w’emizannyo mu minisituleb y’emizannyo n’ebyengiriza Omara Apita, RDC wa Lira Emmanuel Mwaka Lutukomoi n’abalala era nga zaawagiddwa Gracious Palace Hotel Lira, Bbaasi za White Coaches ne Pauline Hotel.\nMizannyo, kuzannya, kubuuka , kusoma\nAbayizi 20 baweereddwa satifikeeti mu kazannyo akaategekebwa Vision Group ne National Drug Authority


Bukedde Online - Massa bamugaanyi okuddayo e South Afrika\nBakyala ba Mulindwa Muwonge bagaaniddwa okumujjanjaba...\nMASSA yasoose kutegeeza mukazi we nga bw’agenda okuddayo e South Afrika ku nsonga ezeekuusa ku mupiira ne bizinensi.\nMarjoline Nabulime muka Geoffrey Massa, yatandikiddewo okwefumiitiriza ku kya bba okugenda ebweru w’eggwanga, mu kiseera kino nga poliisi emunoonyerezaako.\nPoliisi enoonyereza ku Massa ku misango esatu okuli: Okwonoona pikipiki ya poliisi, okugezaako okutomera abaserikale mu bugenderevu n’okweyisa mu ngeri eweebuula bwe yasangiddwa n’omuwala Josephine Maliza mu mmotoka ku ssaawa 9:00 ez’ekiro nga beesanyusaamu e Namboole.\nOgw’okugezaako okutomera abaserikale, poliisi ekyebuuza ku muwaabi wa Gavumenti okulaba oba gusobola okuvaamu omusango omunene ogw’okugezaako okutta omuntu. Nabulime mu kulemwa okusalawo ku kya bba okuddayo e South Afrika, yategeezezza Massa nti basooke beebuuze ku ba famire ku nsonga eno.\nWadde kino Massa yabadde takyagadde, wabula Nabulime yamusinzizza amaanyi era abamu ku booluganda lwa Massa n’abooluganda lwa Nabulime bwe baabeebuuzizzaako, abasinga ne bakiwakanya okukkakkana nga Massa bamugaanyi okuddayo e South Afrika nga bwe yabadde ategese.\nAbamu beesitudde ne bajja mu maka ga Massa agali e Kisaasi mu Kampala okutuusa okuwabula kwabwe ku nsonga eno.\nEnsonda mu famire ya Massa zaategeezezza Bukedde nti mu kumulemesa baamuwadde ensonga eziwerako.\nBaamutegeezezza nti kijja kuwa ekifaananyi nti alina ky’adduka ate abalala ne bamugamba nti wadde poliisi yabadde egambye nti wa ddembe okutambula, kiyinza okuba eky’obulabe ennyo ssinga abaserikale beekyusa ne bamukwatira ku kisaawe e Ntebe.\nMassa yakomawo mu Uganda mu February wa 2017 ng’ava e South Afrika oluvannyuma lwa Morgan Mammila akulira ttiimu ya Baroka FC okumusalako. Ttiimu eno Massa gye yasembye okusambira omupiira gw’ensimbi.\nOmwogezi wa poliisi, Emilian Kayima yagambye nti Massa wa ddembe okutambula era bamwetaagako ekintu kimu kukolagana ne poliisi nga buli lw’alina okweyanjula atuukiriza kubanga mu kiseera kino ali ku kakalu ka poliisi.\nKyokka Nabulime bwe yabuuziddwa ku nsonga zino yagambye nti bba yali yategeka dda olugendo, wabula yasazeewo aluyimirizeemu olw’ebiriwo.\nKyokka yagaanyi okubaako by’annyonnyola ebisingawo. Massa yawonedde watono mu kiro ekyakeesezza Olwokuna, abaserikale ba poliisi; PC Alfa Gawaya ne Augustine Atyang bwe baakubye emmotoka ye amasasi ne galumya Josephine gwe yabadde naye mu kiro nga banyumya.\nEmmotoka ya Massa, Land Cruiser TX nnamba UAY 627B baagitadde ku poliisi e Bweyogerere w’ekyakuumirwa. Abaserikale abaakubye amasasi baavudde mu mbeera nga balumiriza Massa okutomera pikipiki yaabwe UP 5134 n’agyonoona.\nMassa ng’agezaako okudduka yatomedde ekifunvu e Kakajjo – Bweyogerere n’atwalibwa mu ddwaaliro lya Ggwatiro, wabula n’avaayo ku makya g’Olwokuna n’alekayo Josephine eyabadde alumiziddwa ennyo.\nPOLIISI ESASUDDE EZ’EDDWAALIRO\nKu Lwomukaaga akawungeezi, Josephine yasiibuddwa mu ddwaaliro lya Ggwatiro gy’abadde ajjanjabirwa era poliisi n’emukkiriza addeyo eka era naye kati ali ku kakalu ka poliisi.\nDr. Joseph Katumba akulira eddwaaliro lya Ggwatiro yategeezezza nti, Josephine Maliza baabadde bamubanja 270,000/- era yasiibuddwa nga zimaze okusasulwa.\nPoliisi ye yasasudde ssente zino kubanga okuva Massa lwe yagenda ku ddwaaliro n’omuwala ono, teyaddayo era Josephine yatuuse kusiibulwa nga Massa tazzeemu kulabikako.\nOmuwala ssente zaamubuze n’alaajanira poliisi era kwe kuzisasula. Dr. Katumba yagasseeko nti, Josephine baamuwadde ennaku ttaano ng’agenda buli lunaku n’afuna empiso oluvannyuma n’adda awaka era ekiwundu bwe kinaawonera ddala, ajja kuddayo bamuggyemu wuzi.


Bukedde Online - Naaba ntya mu bukyala?\nNDAGIRIRA engeri gye nnaabamu mu bukyala. Nze neesokoola munda naye enseke zinnuma. Nze Rose.\nROSE mwana wange, okusookera ddala abakyala abamu tebamanyi kweyonja. Kale okoze bulungi okubuuza ekibuuzo kino.\nAbakyala abasinga bakozesa ssabbuuni naye kya bulabe. Nga weeyonja, olina okukozesa amazzi amayonjo ate ssabbuuni mwerabire. Okukozesa ssabbuuni mu bukyala kiringa okukozesa ssabbuuni mu kamwa.\nFenna tukimanyi nti obukyala bwakula ng’omumwa era n’omutwe gw’obusajja bwe gwakula. Akasusu ak’obukyala n’omumwa oba omutwe gw’obusajja kaweweevu. Ate mu butonde obukyala bwenaaza bwokka era n’omutwe gw’obusajja nagwo gwenaaza gwokka. Teweetaaga kukozesa ssabbuuni.\nEra bakyala abatera okukozesa ssabbuuni batera okulumizibwa kandida. Kale kimanye nti ssabbuuni wa bulabe mu bukyala. Ekirala, bw’oba weesokoola enseke ne zikuluma olabika olina obulwadde obulala naye nga tebuva ku kunaaba.\nKubanga mu butuufu engalo ng’onaaba tegenda wala wadde ku mumwa gwa nnabaana. N’ekirala abasajja batono abasobola okuleeta obulumi mu bakyala mu kwegatta okuggyako ng’omusajja muwanvu ddala.\nKale mwana wange, oba enseke zikuluma genda mu ddwaaliro naye okunaaba tekuleeta bulumi. Ekirala okuyonja obukyala tolina kufuba nnyo kubanga obukyala bwenaaza wabula okendeeza ku mazzi ago agooza obukyala ate tegawunya.


Bukedde Online - Engule Bobi Wine gye yawangudde emuwanise\nEngule Bobi Wine gye yawangudde emuwanise\nENGULE Bobi Wine gye yafunye ey’omuntu asinze okulwanirira eddembe lyobuntu mu Afrika esuubirwa okumwongerako ku maanyi mu kalulu ka 2021.\nENGULE Bobi Wine gye yafunye ey'omuntu asinze okulwanirira eddembe lyobuntu mu Afrika esuubirwa okumwongerako ku maanyi mu kalulu ka 2021.\nYakwasiddwa engule ya Friedrich Naumann African Freedom Award mu kibuga Johannesburg ekya South Afrika ku Lwokutaano.\nGwabadde mukolo gwa kitiibwa ogwetabiddwaako ne Bannayuganda okuli Omubaka wa Kawempe North, Latif Ssebagala. Nga tannakwasibwa ngule yasoose kuyimba ezimu ku nnyimba ze okuli Kyalenga kyokka bakira azikomya wakati olw'obudde.\nN'agamba: munsonyiwe bwe mbalabikira ng'acamuukiridde kubanga guno gwe mukisa gwe nfunye okuyimba. Ewaffe mu Uganda sirina mirembe wadde okuyimba ku siteegi mu nsi yange.\nEkitongole kya Friedrich Naumann ekyawadde Bobi Wine engule ky'e Girimaani, kyokka kirina amatabi okuli ery'e South Afrika eritwala ekitundu ekiri mu bukiikaddyo bw'eddungu Sahara.\nEngule eweebwa abalwanirira eddembe lyobuntu n'ery'ebyobufuzi (Liberal politics). Ekitongole kyatandikibwawo Theodor Heuss eyali ow'ekibiina kya Free Democratic Party era eyali Pulezidenti wa Federal Republic of Germany okuva mu 1949 okutuuka mu 1959.\nBobi Wine yategeezezza nga bwe gwabadde omukisa omunene okusiima by'akola ekyamuzzizzaamu amaanyi okumanya nti ali ku mulamwa.\nEngule esanze Bobi Wine yaakawangula endala eya Best Male Politician of 2019 eyamuweebwa ekibiina kya Young African Leaders Summit mu kibuga Accra ekya Ghana omwezi oguwedde.\nKu Lwomukaaga, Bobi Wine engule yagitwalidde Bannayuganda ababeera mu kibuga Cape Town e South Afrika abeetabye mu lukuhhaana lwa People Power. Oluvannyuma yayimbye mu kivvulu.\nLatif Ssebaggala yasiimye aba People Power e South Afrika olw'engeri gye baabaanirizza n'agamba nti enkulaakulana eri mu nsi eyo kyakuyiga kinene eri Uganda eyeetaaga enkyukakyuka mu byobufuzi "olwo naffe tutandike okutunulako ewala nga bannaffe aba South Afrika".\nJajja Ibrahim, akulira People Power e South Afrika yagambye nti engule eraga nti amawanga n'ebitongole bingi biri wamu ne People Power n'ebigendererwa byayo.\nTekyategeerekese oba engule eno ejjirako ensimbi n'ebintu ebirala.\nKyokka ekitiongole ekyo kirina enkola y'okussaawo okuvuganya ku ani asinga okuleeta pulojekiti ereetawo enkyukakyuka mu bantu mu nkola ya "Africa Freedom Innovation Challenge".\nPulojekiti egenderera okuleetera abantu emirembe mu byobufuzi, ebyenfuna, okusitula embeera zaabwe, okulwanyisa enguzi n'ebintu ebirala ebigwa mu kiti ekyo. Omuwanguzi atera afuna Euro 5000 (mu za Uganda obukadde 20),\nBobi Wine yakoleddwa enteekateeka okusisinkana Julius Malema akulira ekibiina kya Economic Freedom Fighters (EFM) ekimu ku biwakanya Gavumenti y'e South Afrika.\nMalema ye yali akulira ekibiina kya African National Congress Youth League (ANCYL) bwe yali tannagobwa mu kibiina kya African National Congress (ANC) ekiri mu buyinza e South Afrika.\nPoliisi ezinzeeko akabira k'abafere\nBUKEDDE W'OLWOKUNA ALIMU EBIKULU BINO 5:\nBright stars evuya mu Junior Liigi\nLwaki mbulwa apetayiti?\nMbulwa apetayiti enyumya akaboozi\nLwaki mbulwa obwagazi?


Abatuuze bamaliridde okuggyamu ssentebe obwesige\nAbagagga b'e Muyenga bakoze ekikwekweto ku...\nABAKOZI ba Mobile money mu muluka gw' e Kasubi mu munisipaali y'e Lubaga basisinkanye n'abatwala ebyokwerinda mu kitundu buli ludda ne lulumiriza lunaalwo obunafu ku ttemu eririwo mu ggwanga kuba mobile money.\nMu lukiiko olwatuuziddwa ku Lwokuna ku Connect Point e Kawaala olwetabiddwaamu abakozi ba mobile money ,abaserikale ba poliisi, n'abatwala ebyokwerinda mu kitundu okutema empenda ku ngeri gye basobola okwerindamu obutemu obuli ku ba mobile money mu ggwanga.\nPeter Tamale ssentebe w'omuluka gw'e Kasubi yategeezezza ng'obutemu ku bantu bano bwe buvudde ku bannanyini bizinensi ezo butakolagana na bitongole bya kwerinda n'ategeeza nti enduulu bagyekubira emitawaana gimaze kugwa.\nTamale yateegeza nti abatta ababatta ebiseera ebisinga enkwe ziba zipangiddwa bantu be beesiga ne bababuulira ebibakwatako, obungi bwa ssente ze babeera nazo n'emitendera mwe bazitambuliza n'ebyama ebirala .\nYagasseeko nti abamu ku bakozi bano balimu obukumpanya nga bakaasitoma bwe babawa ssente kyebakola bazisindika ewakyamu ne beekwasa bakaasitoma ng'ennamba ze babawadde bwe zibeera enfu ensonga gye yagambye nti ereetera be babbye okubawondera ne babatta.\nBright Kirya atwala poliisi y'eKawaala yanenyezza abakozi ba mobile money okugayaala ne basirikira be babeera beekengedde mu baamateeka ne balinda abantu abo okumala okubatuusaako obulabe ne balyoka babaasanguza mu beebyokwerinda.\nYawadde ekyokulabirako eky'omuwala Juliet Nabaasa gwe battidde e Lubaga gwe yayogeddeko nti wadde abatemu baali baamwegezaamu okumutta naye yalemererwa okubuulira poliisi okusobola okumuwa obukuumi okukkakkana nga baakomyewo ne bamutta.\nBano bagambye nti emirundi mingi poliisi bazzenga bagikubira amasimu okubayamba ku babeera babayingiridde oba abantu ababeera bakwatiddwa nga bagezaako okubanyaga kyokka n'etuuka kikeerezi.\nBayongeddeko nti wakyaliwo ekizibu ky'ebitongole ebikuuma ddembe ebikwata ababbi ababatigomya ate oluvannyuma ne bayimbulwa nga bamaze okubaggyamu ssente.\nOpa Fambo ne Ian Pro bakoze situdiyo ne bawera\nBaze yakolagana ne nnyina ne banzigyako abaana bange


Bukedde Online - Bannayuganda 11 babakwatidde e Thailand lwa njaga\nBannayuganda 11 babakwatidde e Thailand lwa njaga\nAbafumbo batabukiddee London olutalo nebaluleeta...\nAba NRM ababeera ebweru bakoze enkyukakyuka...\nBANNAYUGANDA 11 bakwatiddwa mu ggwanga lya Thailand lwa kuyingira mu ggwanga eryo mu bukyamu.\nMinisita w'eggwanga ow'ensonga z'ebweru, Okello Oryem ng'ayogera engeri Banayunganda 11 gye baakwatiddwaamu Poliisi y'e Thailand ne baggalirwa\nEkiwendo kino ekyakoleddwa poliisi ng’eri wamu ne bakomando b’ekitongole ekirwanyisa okukozesa ebiragalalagala, kyakwasizza Abafirika 16 nga baasangiddwa mu kifo ekisanyukirwamu ekya RCA Entertainment mu kibuga Bangkok.\nOkubakwata, baabadde ku muyiggo gw’Abafirika abangi abeegumbulidde okuyingira ensi eno mu bukyamu, era nga bangi babeera batambuza biragalalagala.\nAbeebyokwerinda obwedda bafuuza buli muzigo ku kizimbe kino ekya kalina.\nBaagenze okukkakkana nga bakutte omusajja omu ow’e Ethiopia, abakazi 16, Bannayuganda 11, Abatanzania 4 n’omuntu omu enzaalwa y’e Syria.\nEkitongole kya The Narcotics Suppression Bureau, ekirwanyisa ebiragalalagala kye kyafulumizza eggulire lino ku mukutu gwakyo omutongole ogwa Facebook.\nOkello Oryem, minisita omubeezi ow’ensonga z’ebweru w’eggwanga, yategeezezza nti yabadde tannamanyisibwa kukwatibwa kw’abantu bano, kyokka n’ategeeza nti Uganda tewagira bikolwa bya bumenyi bw’amateeka.\nYavumiridde bannayuganda abalina enkola y’okugenda mu mawanga amalala ne bazzaayo emisango.\nYategeezezza nti abantu ab’ekika kino babeera boonoona erinnya lya Uganda era beetaaga kusibwa.\nYagambye nti wadde kimanyiddwa nti buli munnayuganda bw’agenda ebweru, alina okwewandiisa ku kitebe kya Uganda ekimuli okumpi, kyokka bangi tebakikola era ne bwe bafuna obuzibu kye bava batayambibwa mu bwangu.\nAbeebyokwerinda baagambye nti bonna abaakwatiddwa baatwaliddwa ku kitebe ekivunaanyizibwa ku bantu abayingira mu ggwanga basoyebwe kajjojijjoji w’ebibuuzo.\nBaabakebedde okuzuula oba nga balina ebiragalalagala ne beekebejja n’omusulo.\nAbakwate bonna tewali gwe baasanzeemu biragalalagala, kyokka 16 baalemeddwa okunnyonnyola engeri gye baayingiramu ensi eyo.\nLt. Gen. Natthorn Phrosunthorn, akulira ekitongole ekivunaanyizibwa ku bantu abayingira mu Thailand, yagambye nti bakyafuuza abagwiira abaayingira eggwanga eryo mu bukyamu.\nOmwezi oguwedde Abafirika 20 baakwatibwa olw’okuyingira ne viza enkyamu mu ggwanga lino.


Ebigambibwa okuba ebyokoola bisasamazza ab...\nMuseveni eyabadde asisinkanye abakulembeze ba NRM okuva mu disitulikiti z'amassekkati ga Uganda omuli Luweero, Mpigi, Mukono, Buikwe, Butambala, Buvuma, Gomba, Kayunga, Nakaseke ne Nakasongola, yabasabye okusaasaanya enjiri mu bantu ba wansi nti obulimi bwokka bwe bujja okuggya Uganda mu bwavu. Yabadde Lugogo mu kisaawe kya Cricket eggulo ku Lwokubiri.\nYagambye nti buli maka geetaaga okwettanira okulima n'okulunda basobole okwebeezaawo kuba bafunamu emmere, esigaddewo ne bagitunda okwefuniramu ensimbi.\nMuseveni agamba nti okulima ebintu ebimu ng'ebikajjo, ppamba n'ebirala byetaaga ebyuma eby'amaanyi nga tulakita, ssente nnyingi n'ettaka ddene abantu abasinga bye batalina so ng'ebyennyanja osima kidiba ng'obissaamu ng'otandika kubiwa mmere ne bwe kitabeera kinene kibimala.\nMuseveni yategeezezza nti, NRM yajja mu buyinza okusomesa abantu b'awansi ebintu ebimu bye batamanyi omuli n'okubeera nti omuntu asobola okulima emmere ku ttaka ettono ly'alina n'awona okufa enjala n'abantu be ate n'atundako n'aba ne ssente mu nsawo.\nKwe kusaba abakulembeze ku mitendera gyonna babisomese be bakulembera. Ku mukolo guno ogwajjuzza ekisaawe kya Cricket e Lugogo, abakulembeze abakazi mu NRM baatonedde Pulezidenti Museveni keeki gye baakoze mu bbaasi nga kuliko n'enkoofiira ng'eyiye gy'ayambala olwo ne bassaako ebigambo: MZEEI FOR 2021 (ekitegeeza nti Muzeeyi gwe twagala mu 2021).\nKeeki eno Pulezidenti yagisaze n'abakyala bano wakati mu nduulu ey'oluleekereeke ng'abalala bwe bakuba emizira n'engalo okwongera okukkaatiriza obuwagizi bwabwe.\nmukwanoOkuva lwe twalabagana obulamu bwaffe bwakyuka\nEyayokya Amasiro mukwate


Bukedde Online - Bukedde adduukiridde aba Nyenga Boys n’ebikozesebwa mu PLE\nBukedde adduukiridde aba Nyenga Boys n’ebikozesebwa mu PLE\nAbasuubuzi b’amasimu bavunaaniddwa\nBannakatemba Vinka asazeeko ab’e Nalya beebugira...\nBUKEDDE mu nteekateeka ey’okuyamba okutumbula ebyenjigiriza mu ggwanga edduukiridde abayizi ba Nyenga Boys Primary School n’ebikozesebwa ebinaabayisa mu kiseera ky’ebigezo bya PLE ebitandise leero.\nAbayizi baaweereddwa ebikozesebwa nga ppeeni, ekkalaamu, sseeti, ffuuti empanvu, sooda abawala ne bafuna ne paadi. Miriam Nambatya, omukozi wa Bukedde olupapula oluvannyuma lwokubakwasa ebikozesebwa yagenze mu maaso n’abakubiriza okubeera abeegendereza nga bakola ebigezo n’okugoberera amateeka aganaabaweebwa.\nYasabye abayizi obutatya bibuuzo ebyo kuba bijja kuba bifaanagana ebyo bye bazze bakola. Yabajjukiza okukwata obudde. Bakeere okujja ku ssomero ku nnaku z’okukola ebigezo.\nYabalabudde okwewala abantu abayinza okubabuzaabuza mu kiseera kino kuba kijja kubakosa nga bakola ebigezo. Omukulu w’essomero lya Nyenga Boys, Fausta Namukwaya asiimye Bukedde okuvaayo okudduukirira abaana nti kuba bangi babadde tebayimiridde bulungi nga eby’okukozesa tebalina.\nWabaddewo abalina naye nga tebiri mu mbeera nnungi ate nga kizibu okusanga alina byonna.\nYeebazizza Bukedde okubawanga akatabo ka PASS PLE akafulumira mu mawulire okuva omwaka we gwatandika. Yagambye kano kabayambye nnyo okwejjukanya ebizze bibasomesebwa.\nOmusomesa, Ambrose Obel yeebazizza Bukedde ne Vision Group okuvaayo ne babayambira abaana n’abasaba bongere okubayamba kuba obwetaavu bukyali bwamaanyi ng’abazadde abasinga tebalina busobozi. Yagambye nti, bazze beeyambisa akatabo ka PASS PLE era amanyi kayambye kinene abayizi abagenda okutuula ebigezo bya P7.\nOmuyizi Aisha Ndagire ku lw’abayizi yeebazizza Bukedde obuyambi obwenjawulo bw’ezze ebawa era n’agamba nti bujja kukola kinene ku binaaba bivudde mu bigezo bya PLE.\nNyenga Boys Primary School,\nPASS PLE. CLUB YA KAREN\nEbigezo bya S4 bisuubirwa okufuluma enkya - UNEB


Be nnasanga mu ndongo bantwalira omugole...\nOMUSERIKALE wa Poliisi amenye omwana omukono bw’abadde alwanagana ne nnyina ng’amukwata ogwa kireereese.\nAllen Mirembe omutuuze mu zooni ya Kabaawo e Mutundwe mu Divizoni ya Lubaga nga ye maama w’omwana Bernad Kabaale ow’emyezi omwenda,agamba z’abadde ssaawa taano kitundu ez’ekiro ekyakeesezza olunaku lwa Monday omwana we n’afuna omusujja ogw’amaanyi kwekusalawo amudduse mu dwaliro.\nWabula nga yakava ewaka yalengedde abaserikale abaabadde mu kibinja kya bantu 15 nga kuliko n’abaabadde mu ngoye ezabuliggyo kwossa n’embwa,”mu bano mwavuddemu omuserikale omukyala eyannyambalidde ng’anvunaana gwa kutambula kiro,ono namutegeezezza nga bwentwala omwana mu dwaliro kyokka yanzizeemu nti bino nja kubyogererera mu kaduukulu”,Mirembe bweyategeezezza.\nMu kanyolagano kano nga ng'ezaako okudduka yansindise n’omwana wange ne tugwa era bwennasituse nadduse misinde paka mu nju,okutuuka eyo nga omwana akaaba nnyo era ngenda okumukebera nga omukono gulabika gumenyese kwekusaba baliranwa basatu bamperekereko muzzeeyo n’era.\nBweneekubidde enduulu ewa ssentebe waffe Richard Ssendikaddiwa yangambye nti nve mumuzannyo ngenda nzijanjabe omwana wange oluvannyuma tukole kukyo’kuggya bannange mu komera,kwekusalawo okugenda ku dwaliro ekitebi.\nOkusinziira ku musawo ku dwaliro lye Kitebi Dr.Nicholas Nsereko eyasoose okwekebeggya omwana ono,yategeezezza nti omwana yetaaga okwanguyirwa amangu kuba omukono gulabika nti gwakyuuse kwossa n’obulumu obwamaanyi mu kifuba engeri gyeyagwiirwa,ono yabasindise e Mengo ew’omusawo w’amagumba asobole okwongera okumwekebeggya.


Bukedde Online - Yunifoomu ey’emirembe yeenaanikibwa etya abatabangula emirembe?\nOMUKUUMI bw’atandika okunyaga bye baamuwadde okukuuma, ng’omanya ensi etandise okulaluka. Kulaluka ki kw’oba olinda, nga yaaya gwe balekedde amata agawe bbebi, ate y’agafutubbaddeko n’aganywa okugamalamu gonna.\nBbebi akanda kumukaabirira nga bw’alaajana nti, “otuta twange…otuta twange….” nga yaaya ayongera kugeekatankira awatali wadde okumagamaga.\nOkukwata abakuumaddembe nga bateeberezebwa okwenyigira mu bumenyi bw’amateeka, kabonero akamala okukulaga ensi bw’etandika okulaluka.\nOkuteebereza obuteebereza nti omukuumaddembe yeenyigidde mu kutabangula emirembe, kimala bumazi okukwesisizawa.\nYunifoomu eyeeyolekeramu emirembe n’obutebenkevu bw’etandika okwenaanikibwa abeenyigira mu kutabangula obutebenkevu, ng’omanya ensi etabanguse etandise kulaluka.\nEddalu eryo lyeyongera okukula ng’abateeberezebwa mulimu n’abali ku madaala aga waggulu be balumiriza nti be baatuumanga ab’amadaala aga wansi be batwala okwenyigira mu bikolobero.\nBabe ng’ebikolobero baabikolanga Congo: wa! Baabikola mu Uganda ku bantu be baakwasibwa babakuume n’ebintu byabwe.\nEddalu lisukka ogw’omulamuzi ng’emisango gye bateeberezebwa okukuuma ate beenyigira ne mu kugitta! Gubangako omusango omulala, naye obutemu!\nAbantu bakanda kulaajana nti emisango givulugibwa nga tebamanyi nti ate be bagiroopera, bennyinni be baagizza.\nObujulizi bwonna obuba bwasigalira musajja wattu obukwata n’obutwalira poliisi, so nga gw’obutwalira ye yabuleka era kyasooka okukola kwe kubusaanyaawo. Naye nga lwaki abantu ensi be yateekamu obwesige okukuuma emirembe, okukuuma abantu n’ebyabwe batuuka ku kino!\nBagundi mutuyambe mudde mu kkubo eggolokofu, mutaase ensi yaffe ku ddalu lino erigyolekedde.\nMu ddalu lino, abantu beesigaliza amawulire agakwata ku bamenyi b’amateeka kubanga babeera tebeekakasa oba gwe bawa amawulire, ekiro taggyamu yunifoomu ya poliisi n’ayambala akakookoolo n’anyaga n’okutemula b’alina okuwa obukuumi.\nBwe munadda mu kuyaayaanira obugagga obw’amangu n’obuyinza obutaliiko kkomo ne mwerabira abawi b’omusolo bye babasuubiramu, nga mukutte ensi yaffe ne mugigemulira eddalu liri lyennyini erikuba n’amayinja muwedde.\nAte eddalu bwe linaatuuka awo nammwe temweyibaala, mujja kumaliriza amayinja gabatwaliddemu ate gajja kubakuba ku ssekalootera yennyini!\nAbandibadde abakuumi bammwe, bajja kukyuka mu ssaawa busaawa bafuuke bakama bammwe nga be basalawo lw’onaafuluma akaduukulu olabe ku kasana ne lw’onaafunayo ku katundutundu k’akawunga n’ebijanjaalo ebya kawuukuumi. Sibalimba!


Biibino ebigambo n’embeera etta muudu mu kisenge\nTERI kimalamu maanyi mu kiseera ky’akaboozi ng’omukazi okukuηηoola mu bigambo ebiraga nti weefunuggudde naye tolina ky’okoze…” Bwatyo omwami omu bwe yabadde ayogeza obusungu.\nYabadde anyumiza banne ekyamutuuseeko n’aggwaamu amaanyi olw’ebigambo omukazi bye yayogedde mu kiseera ky’akaboozi kye yayise okumunyooma. Embeera ano etuuka ku bangi ku buli ludda olw’abakyala wamu n’abaami.\nTeri muntu atayagala kusiimibwa oli ne bw’aba talina kyamaanyi ky’akoze waakiri osirika n’otonyega naye nga tomuteereddeewo mbeera emulaga nti ‘talina waaka’ ng’enjogera y’ennaku zino.\nHajji Abdu Kisawula omukugu mu kubudaabuda abantu mu nsonga z’omukwano yannyonnyodde nti ebimu ku bigambo ebisaanidde okwewalibwa mu kiseera ky’akaboozi.\nBino bitaputibwa bulala gw’oba oli naye ne kimuleetera okulowooza nti omunyoomye. Eky’okulabirako abakyala abamu batera okukozesa ebibuuzo okugeza;\nOyinza okukikozesa mu ngeri ya lusaago naye kyandireetera munno okukoma ku lawundi emu n’ataddamu kuyunga ng’anyiize olw’okukitwala nti omunyoomye. Kino bw’okifumiitiriza obeera ng’amubuuza ekimutuuyanyizza nga ggwe tolaba ky’akoze ky’amaanyi.\nMu mbeera eno omukyala bw’olaba nga munno attulukuka akatuuyo olina kufuna kawero n’omuyisaako naye nga towereekerezaako bibuuzo ng’ekimutuuyanya kubanga naawe ky’abaddeko oba okimanyi bulungi.\nObulambulukufu obususse; Kirungi nnyo okubeera abalambulukufu buli omu eri munne wabula mu kiseera ky’akaboozi obulambulukufu busaanye okwegendereza.\nKino kiri nnyo mu baami anti bbo olulaba ekitamusanyusizza akyogererawo nga bwe kiri. Tewali nsonga ekugambisa munno nti owange “oli mukalu nnyo”.\nKino kisobola okuleetera omukyala okwetamwa okwegatta naawe anti ng’alaba tajja kukusanyusa ne bw’anaakola ki.\nMu mbeera eno olina okuyita ewala n’otokikubawo bukubi. Okukomya ebigambo mu kkubo; Kino kiri mu bakyala okusinga n’abeera ng’aliko ky’ayagala okugamba munne wabula n’aba ng’ayogera ogenda okulaba ng’agamba naye kale tubireke.\nKino oyinza okukiraba ng’ekitalina buzibu kyokka kisobola okutta muudu ya munno.\nKino kireeta obude obuvugira mu bwongo bw’oyo gw’oli naye nga yeebuuza nti oba olina ky’obadde oyagala okumwemulugunyaako ne kijjula obwongo bwe n’amaanyi ne gakendeera.\nEkibi ekiri ku kino, munno bw’akulemerako omugambe ky’obadde otegeeza ayinza obutakkiriza ky’omugambye ne bw’oba osazeewo okukimutegeeza, kale osaanye okwewala embeera eyo mu kiseera ky’ekisenge.\nOkwekaanya ennyo; Kino abakyala bangi bamanyi obubi bwakyo era tebatera kukikola y’ensonga lwaki omukyala ne bw’aba abadde tayagala tekimugaana kukkiriza omwami we asobole okufuna essanyu.\nAbaami kino tebakimanyi era batera okukikola okugeza omwami okudda nga mukoowu asobola okwekaanya mukyala we n’amugamba nti; “maama gundi ndekaamu ndi mukoowu.” Kino kiruma abakyala kubanga oluusi ayinza okuba ng’abadde yakwetegekedde dda kale bw’omulaga okumwekaanya asobola okukitereka naye n’akwesasuza.\nEkyo kisaanye okwewalibwa mu mbeera ya mukwano nga munno omuwooyawooyezza mpola nti; “maama juniya nsaba nsooke mpummulemu katono” . Ekyo kisobola okumuleka nga tanyiize ne bw’oba oyitiddeyo n’otasisimuka.\nOkwewuunaganya; Waliwo abantu abalina omuze guno nga tajja kukozesa bigambo naye nga yeewuunaganya ne kiraga nti alina ekimuli ku mutima naye atidde oba agaanyi okukyogera naye nga kimwewuunyisizza.\nKino kiruma kuba tosobola kumanya oba yeewuunya oba akeneka kale kisobola okutta muudu ya munno anti nga tamanyi kituufu kye ki.\nEbibuuzo ku byafaayo bya munno; Ekiseera ky’akaboozi kikyamu okubuulizaamu ebibuuzo ebikwata ku byafaayo by’omukwano mu bulamu bwa munno.\nEbiseera bingi abantu bwe babeera mu kaseera k’okuwummulamu batera okubulwa emboozi entuufu ey’okunyumya mu kaseera kano ekivaako bangi okuleetawo emboozi ezitta muudu. Okugeza abasajja wano we batera okubuuliza abakyala; “waakaagala abasajja bameka?”.\nEkibuuzo nga kino kikyamu kubanga gw’okibuuza ekigenda okusooka okumugenda mu bwongo kwe kuteebereza nti olabika olina ky’omulabyemu ekikukanze. Okwewala kino mwewale okwogera ku byafaayo by’obulamu bwammwe.


Akakiiko ke byokulonda kakyalemeddwa okufuna obudde obuteekateeka nsisinkano eyabeesimbyeewo kubwa President nebitongole byebyokwerinda okumalawo embeera yokusika omuguwa wakati webitongole ebikuuma ddembe nabeesimbyewo okuze kubalwaako mu bitundu byeggwanga ebyenjawulo. – CBS FM\nOkusika omuguwa kuno kuze kwetobekamu okukuba omukka ogubalagala okukuba amasasi negakwatiramu abantu era bannansi bangi balekeddwa nebisago ebyamaanyi songa waliwo nabaffiiriddwa obulamu bwaabwe.\nSabiiti 2 eziyise, omukulembeze wekibiina kya National Unity Platform Robert Kyagulanyi ssentamu bweyasisinkana akakiiko kebyokulonda oluvanyuma lwabebyokwerinda okukuba emmotoka ye amasasi nokulumya abantu be abawerako, ssentebbe wakakiiko kebyokulonda omulamuzi Simon Byabakama Mugenyi yeyama okutuuza mu bwangu ensisinkano wakati webitongole ebikuuma ddembe nabeesimbyeewo okunogera ensonga eno eddagala.\nCue in ,……….Byabakama security meeting\nWabula sabiiti eno, omwogezi wekibiina kya National unity Platform Joel Ssenyonyi yasoomoza akakiiko kebyokulonda kategeeze eggwanga oba ensisinkano gyekayogerako yaali yakiguumaaza kubanga okuva lwekeeyama okugiteekateeka ,tekaddangamu kubabuulira ddi lweribaawo songa ebitongole ebikuuma ddembe buli olukya byeyongera okutulugunya omukulembeze wekibiina kino Robert Kyagulanyi Ssentamu buli gyalaga okunoonya akalulu.\nSsentebbe wakakiiko kebyokulonda omulamuzi Simon Mugenyi Byabakama agambye nti akakiiko kaddeko kakwataganye nemirimu miyyitirivu kale nga tekanafuna budde buteekateeka nsisinkano eno.


Bukedde Online - Ayagala nzaale\nEagles ecamudde abantu mu ndongo ya Bukedde\nBalidde obulamu e Nabugabo\nKati antiisatiisa nti bwe sizaala agenda kufuna omukyala omulala gwâ€™ayagala ate bwâ€™amala okuzaala ngâ€™omwana amundeetera kuba ye abaana be tebakulira bweru. Ssenga nkole ntya kuba ekituufu abaana sisobola kubalabirira bulungi.\nNkimanyi nti munno omwagala naye okusinziira ku mbeera gyâ€™olimu tekiba kirungi kwongera kuzaala. Abasajja bangi tebatwala buvunaanyibwa bwabwe mu maka naddala bwe bamanya nti omukyala asobola okulabirira abaana. Abaana abataano naddala ku mbeera ya leero okubalabirira si mulimu mwangu. Kyâ€™olina okukola kya kwogera ne balo amanye omugugu gwe weetisse.\nGwe njagala mulema\nNafunye omukyala gwe njagala okuwasa naye mulema. Simanyi ngeri mukwano gwaffe guno gye gwatandikamu naye nalabira awo nga mmusiimye. Alina empisa era muntumulamu, afaayo nnyo ku bulamu bwange ate muyonjo nnyo. Twatandika okunyumya ku byâ€™okwanjula naye kye ntidde, anaasobola okuzaala kuba obulema bwe bungi.\nObulema si kikulu naddala ngâ€™omuntu omwagala. Abantu bangi tebaagala kuwasa oba kufumbirwa bantu balina bulemu ku mibiri gyabwe nga balowooza nti babeera banjawulo ekintu ekitali kituufu. Okuzaala asobola kuba basobola nâ€™okumulongoosaamu omwana. Kyâ€™olina okumanya nti osobola nâ€™okufuna omukazi nga si mulema naye nâ€™alemererwa okuzaala. Bwâ€™oba wasalawo kumwagala fuba okulaba nga tomumenya mutima.\nNnazaala ammazeeko emirembe\nNnazaala wange ansobedde. Yalwala ne tumuleeta tubeera naye nga tumujjanjaba era kati yawona naye agaanyi okudda ewuwe. Yalinamu omuze gwâ€™obwenzi nâ€™okunywa omwenge nga ffenna tugumanyi. kati alinayo abasajja abamukwana ate nga baku kyalo.\nMpulira nga ntandise okuswala mu bantu kuba oluusi bamuleeta nga yenna engoye ziri waggulu ne nswala mu baana.\nSsenga mmukolere ki kuba mbikooye?\nEkizibu kyâ€™oliko kya maanyi. Bazadde bannange njagala mumanye nti bwâ€™omala okuzaala waliwo ebintu ebimu byâ€™olina okwerekereza. Bwâ€™oba osazeewo kubikola mumanye ebifo we mulina okubikolera. Mwana wange weeyambise abantu abakulu ku kitundu nâ€™omwami wo babuulirire ku nnazaala wo. Omwami wo ajja kukutegeera tomanya ayinza nâ€™okugamba nnyina nâ€™addayo.\nTuli bafumbo wabula twazaala omwana ne bamusanga ngâ€™alina siriimu. Baze bwe yakimanya nâ€™asalawo okwekebeza kyokka nâ€™akizuula nga yali talina. Nze sinneekebeza era baze abeera angâ€™amba ngâ€™ende bankebere kuba ndabika nga nze nasiiga omwana waffe siriimu. Ebyâ€™okwegatta twabivaako dda era obufumbo bwaffe tebugenda bulungi. Kati anneesibyeko nti tugende ffembi batukebere naye mpulira nkyatidde. Ssenga nkole ntya kuba obufumbo nkyabwagala naye ye omusajja alabika ayagala kufuna mukazi mulala. Nkole ntya?\nMwana wange kirungi ne weekebeza nga balo bwâ€™akugamba. Edda abantu baafunanga obulwadde buno mu ngeri nnyingi. Abamu baabuggyanga mu kujjanjaba bantu baabwe, abalala mu kukozesa mpiso nâ€™ebintu ebirala bingi naye ennaku zino kizibu okufuna obulwadde mu ngeri eno. Tomanya munno kyâ€™akugamba kyandiba ekituufu naye okukikakasa olina kusooka kugenda kwekebeza. Ekirala, kisoboka nga muli bafumbo omu okuba ngâ€™alina obulwadde ate ngâ€™omulala talina. naye bwe mulaba omusawo asobola okubalaga engeri gye musobola okusigala nga muli wamu. Kansuubire nti omwana wo omutwala nâ€™afuna obujjanjabi.\ntoggwaamu ssuubi osobola okuwangaala kasita naawe wejjanjaba.\nOmukyala yalwala biki?\nMukyala wange alina ebintu mu bitundu bye ebyekyama bye sitegeera. Yasooka nâ€™angâ€™amba nti muggya we yamuloga era ne tutambula mu basawo abawerako naye ebintu ne bigaana okuwona. Bwe byagaana ne ngoba mukyala wange omukulu nga mmulanga bulogo. Wabula kati ebintu byeyongera bweyongezi era sibitegeera. Bino biki?\nMoses e Kyotera\nEbintu byâ€™ogamba nze ndowooza nti nsundo oba binaanansi. Buno obulwadde bweyolekera nnyo mu bakyala wabula abasinga bwe babufuna balowooza nti ddogo mu kifo kyâ€™okugenda mu ddwaaliro babajjanjabe. Buno obulwadde bwa kikaba era bwe bukula ennyo omuntu bayinza nâ€™okumulongoosa. Mugende mu ddwaaliro bamujjanjabe.\nMuseveni ayisizza etteeka lyâ€™ettaka\nAba bodaboda mubakwasise amateeka\nEnsonga za Gen. Sejusa nzongeddeyo mu kakiiko akwasisa empisa - Kadaga\nAni asinga okufunamu mu nkyukakyuka ezikoleddwa mu konsitityusoni?\nGen. Sejusa ayingidde Kampala wakati mu by''okwerinda


poliisi e lwengo esuuzizza ababbi ente 6 - Radio Simba, The Best Luganda Station in the World !\npoliisi e lwengo esuuzizza ababbi ente 6\nAbasirikale ba Poliisi ababadde balawuna ekiro ku kyalo Kalugulu mu Sub-County y’e Kisekka mu Disitulikiti y’e Lwengo ku luguudo oluva e Kiwangala okudda e Kaliisizo basuuzizza abantu abatategeerekese ente 6 ezirowoozebwa nti nzibe.\nBano babadde bagoba ente zino mu kiro era bwebayimiriziddwa Poliisi, bataddeko kakokola tondeka nnyuma okukakana nga babuzeewo. Poliisi yagobye ente zino okuzituusa ku Poliisi y’e Kiwangala nga bwerindirira bannyini zo okuzikima.\nPoliisi egamba nti singa banyini zo tebazikima mu bwangu Poliisi yakugenda mu maaso efune ekiragiro kya kkooti ekigikiriza okutunda ente zino kuba tebalina webazikuumira.


Bukedde Online - Olutalo lwa Hajji Mbabaali ne Kiyimba lujulidde Museveni\nKatikkiro Mayiga avuddeyo ku ffujjo mu ba NRM\nMbabaali alaalise nti ensonga azitwala wa Pulezidenti Museveni gye zinaggweera. Eggulo Mbabaali yatutte okwemulugunya mu kakiiko ka NRM ak’ebyokulonda akakulirwa Dr. Tanga Odoi ku poloti 10 Kyaddondo Road mu Kampala, kyokka n’ategeeza nti alina essuubi nti ne Pulezidenti, era nga ye ssentebe wa NRM, waakuyingira mu nsonga ze ez’okumubba akalulu.\nMbabaali alaalise nti ensonga azitwala wa Pulezidenti Museveni gye zinaggweera. Eggulo Mbabaali yatutte okwemulugunya mu kakiiko ka NRM ak'ebyokulonda akakulirwa Dr. Tanga Odoi ku poloti 10 Kyaddondo Road mu Kampala, kyokka n'ategeeza nti alina essuubi nti ne Pulezidenti, era nga ye ssentebe wa NRM, waakuyingira mu nsonga ze ez'okumubba akalulu.\nBangi bakyewuunya engeri Kiyimba gye yavudde e Nsangi n'awangula Mbabaali okukwatira NRM bendera ku kifo ky'omubaka wa Bukoto South mu disitulikiti y'e Lwengo.\nKiyimba nga mu kiseera kino ye ssentebe wa Kyengera Town Council (Nsangi), yafunye obululu 8,544 ate Mbabaali akiikirira ekitundu kino, n'afuna 5,547.\nEnkambi ya Mbabaali erumiriza Kiyimba ne banne okwenyigira mu mivuyo egisukkiridde omuli n'okusomba abalonzi okuva e Kampala, Nsangi ne Nansana mu Wakiso ne balondera e Lwengo, n'abalala okuva e Mawogola, nga kimaze okulangirirwa nti akalulu mu kitundu ekyo kayimiriziddwa.\nKuno era baagasseeko n'okukunga aba DP ne People Power okwenyigira mu kulonda kuno, ekikontana n'amateeka ga NRM.\nMu bumu ku bujulizi bwe baggyeeyo kuliko obw'ekyalo Lubanda mu ggombolola y'e Kisekka (Kiyimba we yalondedde), nga bagamba nti waliwo layini gye baggyeemu abantu basatu abaabadde batamanyiddwa ku kyalo. Kyokka Kiyimba yagambye nti yabadde mu maaso era ebyabadde emabega we teyabitegeddeko.\nYasambazze eby'okusomba abantu n'agamba nti ebyo byekwaso, n'asaba Mbabaali ave ku by'okwemulugunya bakwataganire wamu okulaba nga NRM ewangula ebifo byonna mu Lwengo mu kalulu ka bonna.\nEnkambi ya Mbabaali egamba nti abamu ku baabadde bakulira okulonda ku byalo, ku miruka n'amagombolola abaaganye okwenyigira mu bubbi badduse ne ku kitundu oluvannyuma lw'okutiisibwa okutuusibwako obuzibu.\nJohn Ssentongo omu ku bakyekukumye, yategeezezza nti baakakiddwa okwongera amannya mu nkalala z'abalonzi wabula nga tebamanyiddwa mu kitundu, era abaakiwakanyizza baabatiisizza nnyo abamu kwe kudduka.\nAbagambibwa okutta Bayinvesita bakwatiddwa abalala babataddeko obukadde 10


Ogwa Uncle money gutandise okuwulirwa | Dembe FM 90.4\nOgwa Uncle money gutandise okuwulirwa\nBya Ruth Anderah, Kkooti ya Buganda Road olwaleero lw’etandise okuwulira omusango Munnabyamizannyo era omuwagizi wa tiimu ya Uganda Cranes lukulwe, Jackson Ssewanyana amannyiddwa nga Uncle Money mwavunanibwa ogw’okutta omuntu mu butali bugenderevu.\nUncle Money nga y’amyuka ssentebe w’ekyalo kya Kasubi Zone 4, yasindikibwa e Luzira ne Benson Ssenyonga ng’ono ye difensi w’ekyalo oluvannyuma lw’okuggulwako omusango gw’okutta Siraje Tumusiime mu butali bugenderevu.\nOlwaleero ababiri bano basimbiddwa mu maaso g’omulamuzi wa kkooti ya Buganda road, Ayo Miriam Okello aguli mu mitambomitambo gy’omusango guno.\nOmujulizi aleetedwa oludda oluwaaabi Abdallah Zaake Tumuhirwe omugoba wa boda boda ku stage ya Munaku ategezezza kkooti nga August 16th 2019 kusaawa nga 8:30 bweyali akola egyigye yalaba uncle money nga akute Siraje Tumusiime kati omugenzi ekitojji kye\nMungeriyemu baleese n’ekifaanyi nga omugenzi asibidwa emigwa .\nTumusiime yattibwa nga August 16, 2019 oluvannyuma lw’abatuuze okumuteebereza okuba omubbi nga bano baatwalira amateeka mu ngalo ne bamukuba amayinja n’emiggo egyamuttirawo era ekyaddirira ye poliisi okukwata abakulembeze be yalumiriza nti bebaali bakuliddemu abantu okutwalira amateeka mu ngalo .\nEkibonerezo ekisembaayo ku musango gw’okutta kyakusibwa mayisa .


Bukedde Online - Abagagga abatadde abaana baabwe mu bizinensi\nAbagagga abatadde abaana baabwe mu bizinensi\n‘Ebintu 10 Allah by’alagira abakazi okukola...\nPoliisi y’e Kasangati eyambako etya okutunda...\nAdded 28th April 2014\nBANGI bakola bizinensi ate ne batayigiriza baana baabwe nga bwe bavaawo bizinensi ezo ne zifa naye waliwo abakikoze bwe batadde abaana mu bizinensi ezo era balaze engeri gye bakikoze.\nBya JOB NANTAKIIKA ne MEDDIE MUSISI\nOmugagga, Gerald Batte eyakazibwako erya Njovu ow’e Nansana mu Wakiso nga ye nnannyini kkampuni ya Njovu Real Estate ne bizinensi endala nnyingi ku by’okusoma kwe abyogeddeko bwati;\nNze saasoma nnyo kugenda wala olw’obuzibu obwaliwo nti abazadde bange tebaalina ssente era natandika okwesasulira fiizi kuva mu P.5 okutuuka mu S.4 we nakoma. Embeera yali nzibu nnyo mu kiseera ekyo ne sisobola kweyongerayo.\nOkusinziira ku bye nayitamu nfubye okusomesa abaana bange kuba ndowooza nti singa nasoma okusingako ekibiina kye nakomako nandibadde muntu wamugaso nnyo mu ggwanga okusingako bwe ndi kati.\nNandibadde nsobole okwenyigira mu bintu eby’enjawulo bye sisobola kwennyigiramu kati olwokubula ebitabo tebimala era abaana bange saagala babeere mu mbeera eno.\nKatonda yannyamba nti ndi musajja mukakaalukanyi noolwekyo saagala baana bange kwekwasa kintu kyonna kyokka nga nina ssente.\nMbatwala mu masomero amalungi nga nduubirira bakole bulungi era ndi mwetegefu okubasomesa okutuuka buli omu w’anaawulira nti mumativu.\nMutabani wange omukulu, Andrew Ntambi ali ku yunivasite e Makerere, asoma bya busuubuzi era kati ali mu mwaka gwakubiri.\nWadde tannamaliriza misomo naye annyamba nnyo mu bizinensi zange.\nEkizimbe kya Batte ekisangibwa e Nansana.\nKati mu kiseera kino yaddukanya Njovu Hotel n’emirimu egitali gimu ng’okugenda mu ofiisi ez’enjawulo naddala ku nsonga z’ebyapa ssaako okusolooza ssente okuva mu mayumba gange.\nMmwenyumirizaamu kuba emirimu agikola bulungi era anaagenda okumaliriza emisomo gye nga buli kimu akimanyi.\n‘Muwala wange y’addukanya essomero lyaffe’\nDR. Sarah Nkonge agamba nti kyandibadde kirungi omuntu okutandika okuteekateeka omwana ng'akyali mu bibiina ebya wansi n'asobola okumumanyisa amakubo gonna mw'ayita okunoonya ensimbi.\nOkusinziira ku Nkonge, ye ne bba omugenzi Muwonge baatandika okutegeka abaana baabwe nga bakyali bato, nga batambula nabo kumpi buli wamu okusobola okubalaga buli ntambula ya bizinensi zaabwe.\nKino kibayamba nti singa Mukama aba abaggye mu nsi basobola bulungi okugenda mu maaso n'okutambuza bizinensi zaabwe.\nNkonge agamba nti obuzibu obusinga okuvaako bizinensi z'abaddugavu okuggwa amangu nga bavuddewo, lwa kuba balemererwa okutendeka abaana baabwe noolwekyo bagenda okubaddira mu bigere nga bye bakola byonna tebabitegeera n'ekiddirira bizinensi kufa.\nAbaana ba Bankonge bonna babaweredde mu masomero ag'ebbeeyi kyokka kino kibadde tekibalobera kubafisizaawo kadde okubalaga emirimu gyabwe gyonna nga bwe gitambula era kino ne bba nga tannafa nga ky'akolera ddala.\nMu baana be balina nga mu kiseera kino Dr. Nkonge b'atambuza nabo bizinensi zaabwe mulimu; Mildred Male Muwonge, Hamfrey Muwonge ng'ono ye musika ne Daphine Namuwonge nga be baana abakulu era bonna addukannya nabo bizinensi zaabwe.\nGwo omulimu gw'okuweerera, Bamuwonge wadde nabo bayigirize naye bagukoze kubanga Mildred Male alina diguli bbiri, ate ye Daphine yasoma bwa yinginiya ne Hamfrey alina diguli mu busomesa.\nMildred ng'ono mu kiseera kino y'addukannya essomero lya Kampala S.S era agamba nti bazadde baabwe baakola kinene nnyo okubateekateeka okusobola okubeera nabo mu byenzirukannya y'emirimu gyabwe.\nAte ye Daphine Namuwonge yategeezeza nti obukugu bwonna bw'alina, bulimu omukono gwa maama ne taata kubanga bava dda nga babategeka.


Bukedde Online - Mudduukirire abazannyi embeera ya corona ebayisa bubi - Minisita\nMudduukirire abazannyi embeera ya corona ebayisa bubi - Minisita\nIbrahim Kirya olwazzeeyo ku butendesi bw'essaza lwa Gomba na'wera\nLeero mazaalibwa ga Rocardo Kaka ag'emyaka 38\nMinister Hanason Obua\nMINISITA w'Ebyemizannyo Denis Hamson Obua, asabye abantu ssekinnoomu n'amakampuni ag'enjawulo okuvaayo okuyamba ku bantu b'emizannyo basobole okuyita mu mbeera enzibu gye balimu.\nObua yategeezezza nti embeera y'ekirwadde kya ssennyiga omukambwe ekisensedde ensi yonna kiremesezza emizannyo okugenda mu maaso nga kati abagirimu tebasobola kufuna nsimbi zibayamba mu bulamu obwa bulijjo okubeezaawo famire zaabwe n'ebizibu ebirala. "Nsaba abazirakisa okuvaayo na buli omu ky'asobola okuyamba abantu baffe abali mu mizannyo kuba balina obwetaavu ate nga bali waka nga tebakyagenda mu bisaawe ate ng'emizannyo gye gibawa ensimbi," Obua bwe yategeezezza.\nYakoowodde buli kibiina ky'emizannyo okuli, ebikonde, emisinde, okubaka, rugby n'ebirala okuvaayo ku nsonga eno. "Bayibuli yakiwandiikako dda nti okugaba kulimu ebirungi bingi okusinga okuweebwa era abakikola Katonda waakubasasula mu buli ngeri," Obua bwe yayongeddeko.\nGye buvuddeko, ekibiina ekiddukanya omupiira ekya FUFA kyawaddeyo kkiro z'omuceere 10,000/- okuweebwa abazannyi b'omupiira ku mitendera egy'enjawulo.\nMinisita yasiimye FUFA okuvaayo mu kaseera kano okudduukirira omulanga gwa Pulezidenti.\nOW'EBIKONDE GAMWESIBYE Moses Muhangi, akulira ebikonde, yategeezezza nti bali mu nteekateeka eyamba abantu baabwe okuyita mu kaseera ka corona nti kyokka balinamu obuzibu bw'okubibagabira kuba Gavumenti yakigaana.\nYannyonnyodde nti balina abakubi b'ebikonde 30 abali ku ttiimu y'eggwanga n'abakozi mu ofiisi be bagenda okuwa mu ngeri yaabwe. "Tugenda kusala amagezi tulabe nti abantu baffe kati abali awaka tubawa emmere n'obuyambi obutonotono," Muhangi bwe yategeezezza\nVipers erinze KCCA\nOmutindo gwa Vipers guyombezza Mulindwa\nUganda Cup: Express eyagala kukomya jjoogo lya KCCA\nKabaka alaze by'ayagala bikyusibwe mu bubaka bwe obw'omwaka


Bukedde Online - Can. Kibuuka bamubbyeeko omulambo gwa nnyina\nEnfa ya mutabani wa Zimwe bagitankanye\nSsematimba eyafuumuddwa mu Palamenti ateeserezza...\nOlwakedde omutima ne gumukubira okugenda okukebera ku ntaana ya jjajja we. Zeridah Nakiyimba, 70, muwala w’omugenzi era nga y’abadde amujjanjaba, ye olwategedde ebyaguddewo essimu yasoose kugikubira Can. Ernest Kibuuka, eyabadde akomyewo e Kampala.\nAbatuuze nga beetegereza entaana omuli essanduuko mwe babbye omulambo e Mifunya, Nakaseke eggulo.\nOMUZZUKULU John Kayimba yakedde okukebera ku ntaana ya jjajja we Manjeeri Nalubwama, gye yazimbye, yasanze eyasamye.\nWazzeewo akasattiro ng’abaasigadde eka bawulira enduulu efubutuka ku kiggya. Baagenze okuvaayo okudduukirira ng’akabatema nti omulambo gwa jjajja mu ntaana teguliimu!\nAbamu baasoose kubiraba ng’eby’okusaaga kyokka enduulu gye baawulidde ng’ekakasa bye yabadde ayogera.\nBaasitukiddemu okwolekera ekiggya we baaziise ne kibaggwaako nga balaba entaana eyasamye n’okwetegereza nga ssanduuke mweri kyokka ng’engoye n’embugo mwe baabadde bazinze omufu zibatunuulidde.\nEkyazzeeko gwabadde muyiggo nga bagoberera ekisinde abaatutte omulambo mwe baayise.\nBaagenze okutuuka ku kkubo nga waliwo emikululo gy’emmotoka era nga kirabika abaatutte omulambo emmotoka baagirinnyisizza amagi.\nKano kalombolombo akatera okukolebwa abamu ku batambuza abafu bwe bateekawo amagi, emmotoka n’egalinnya n’egaasa. Omulambo gwe baakuuliise nagwo gwa Manjeeri Nalubwama maama wa Rev. Can. Ernest Kibuuka “Bayibuli Ebimala”, eyafudde nga bamutegekera kabaga ka myaka 100.\nCan. Kibuuka yabadde tayinza kukkiriza bya kulinnya magi.\nEbibuuzo ebyasigaddewo nga beebuuza oba abaatutte omulambo baabadde basezi, babbi abanoonya eby’ebbeeyi mwe baaziise, baaluganda abaabadde bakaayana baziike e Bulamba oba basamize!\nCan. Kibuuka yeewuunyizza nnyo okubeera nti baasimudde amalaalo ga nnyina. Yategeezezza eggulo nti yabadde tayinza kusonga ku muntu yenna kumulumiriza nti ye yakikoze n’asaba aba famire bakuume obumu ng’okunoonyereza bwe kugenda mu maaso kyokka bwe kizuulibwa nti abakikoze ba mu nju, kijja kubeera kya buswavu nnyo.\nEnsonda zaategeezezza nti omuzimu gw’omugenzi gwalumbye abooluganda nga gwagala aziikibwe ewaabwe e Bulamba ne basitukiramu okumunona nga bagamba nti tebalina gakubwa muzimu!\nSanduuke ya maama wa Can. Kibuuka omwaggyiddwa omulambo n’erekebwa mu ntaana n’olubugo.\nBASEZI OBA BASAMIZE?\nKayimba bwe yamaze okuzimba entaana yasigadde agirambula era yasembye okugendayo ku ssaawa 3:00 ekiro kya Mmande n’asanga ng’enkokoto enywedde olwo n’adda eka. Ku makya bwe yasanze entaana eyasamye, n’ategeeza nti ekiro ekyo yabadde awulidde ebikoona ku malaalo kyokka n’atabissaako mwoyo.\nRev. Samuel Katabula ne Rev. Moses Kayimba ow’e Namasuba baazambalidde ku mugongo nga nswa ne boolekera Nakaseke mu Bulemeezi okulaba ekiguddewo. Baasanze abatuuze bali ku muyiggo gwa mulambo!\nAbatuuze nga batunuulira embugo omwabadde omulambo.\nAbamu ku batuuze baagambye nti balabika basezi be baakoze ekikolwa kino. Abalala ne bagamba nti abaagala obugagga be baakikoze ng’osanga waliwo omusamize eyabatuma omulambo gw’omukadde ow’emyaka 100.\nBagamba nti ssinga babadde babbi, lwaki essanduuko ey’ebbeeyi n’engoye endala baabireseewo?!\nAbatuuze era baabadde balumiriza nti osanga abamu ku booluganda abaali baagala omugenzi aziikibwe e Bulamba be baasimudde entaana.\nOmutuuze, Tom Kaseenene era muliraanwa yagambye nti abooluganda bwe babeera nga be baasimudde entaana, baakoze kikyamu kuba omugenzi yalaama kuziikibwa we baaziika bba, Bulasio Muwanga.\nAlice Ntabadde, ng’omugenzi abadde ssenga we, yagambye nti si be baasimudde omufu kuba ssinga be baakikoze, bandibadde bategedde, mpozzi ng’olukwe lwalukiddwa abooluganda abalala be bataakwataganye nabo.\nSamuel Kato, ssentebe w’e Mifunya (omulambo gye gwaziikuddwa) yagambye nti guno gwe mulundi ogwasoose okulaba ekintu ekifaanana bwe kiti ku kyalo ky’akulembera ne yeeyama nti baakukolera wamu ne Poliisi okuzuula ekituufu.\nPOLIISI ERI KU MUYIGGO\nEyasimudde entaana poliisi bw’emukwata esooka kumuggulako musango gwa kutawaanya ddembe lya mufu.\nOmuduumizi wa poliisi mu disitulikiti y’e Nakaseke Justus Asiimwe yagambye nti bagguddewo omusango ku SD: 07/04/06/16 okunoonyereza n’okuvunaana abaasaalimbidde we baziika abantu ne batataaganya eddembe ly’omufu.\nMu bitundu by’e Busoga n’e Bugerere, waliyo omuze gw’abasamize okuziikula emirambo gy’abantu ababadde ab’amaanyi ne bagiggyako akawanga ne bakatwala okukalaguza, kyokka era kirowoozebwa nti kyavudde ku nkaayana mu b’enju omuli n’abeekwasa omugenzi okululuma nti yandiziikiddwa ku biggya by’ekika kye wadde kigambibwa nti abadde yalaama kumuziika ku kiggya we baaziika bba.\nMu ngeri y’emu bannaddiini bagamba nti eby’omuzimu byekwaso kubanga omugenzi abadde munnaddiini ddala nga tayinza kuba na muzimu gutawaanya bantu.


2 Bassekabaka 13:6,1 Bassekabaka 16:29-1 Bassekabaka 16:30,1 Bassekabaka 14:9,1 Bassekabaka 21:25 LCB - Naye ne batalekaayo kukola ebibi - Bible Gateway\n2 Bassekabaka 13:6\n2 Bassekabaka 122 Bassekabaka 14\n2 Bassekabaka 13:6 Endagaano Enkadde nʼEndagaano Empya (LCB)\n6 Naye ne batalekaayo kukola ebibi eby’ennyumba ya Yerobowaamu bye yayonoonyesa Isirayiri, wabula beeyongeranga bweyongezi okubikola. N’empagi ey’Asera n’esigalayo mu Samaliya.\n1 Bassekabaka 16:29-30\n1 Bassekabaka 16:29-30 Endagaano Enkadde nʼEndagaano Empya (LCB)\n29 Mu mwaka ogw’amakumi asatu mu omunaana ogw’obufuzi bwa Asa Kabaka wa Yuda, Akabu mutabani wa Omuli n’alya obwakabaka bwa Isirayiri, n’afugira Isirayiri mu Samaliya emyaka amakumi abiri mu ebiri. 30 Akabu mutabani wa Omuli n’akola ebibi mu maaso ga Mukama okusinga bonna abaamusooka.\n1 Bassekabaka 14:9\n1 Bassekabaka 14:9 Endagaano Enkadde nʼEndagaano Empya (LCB)\n9 Oyonoonye nnyo okusinga bonna abaakusooka. Weekoledde bakatonda abalala, n’okola n’ebifaananyi ebisaanuuse n’onneerabira; onsunguwazizza nnyo.\n1 Bassekabaka 21:25\n1 Bassekabaka 21:25 Endagaano Enkadde nʼEndagaano Empya (LCB)\n25 Tewali musajja eyafaanana nga Akabu, eyeewaayo okukola ebibi mu maaso ga Mukama ng’awalirizibwa mukazi we Yezeberi.


Bukedde Online - Mmengo ne Gavt. baateesezza ku ndagaano ya 2013\nKu ludda lwaffe ng’endagaano bw’eri ebyaffe twabituukiriza naddala ekya Tontabaala nange sirikutabaala ng’obuvunaanyizibwa busigadde eri Gavumenti okutuukiriza obweyamo bwayo”, Kiyimba bwe yategeezezza.\nKabaka (ku kkono) lwe yakyala mu maka g’Obwapulezidenti e Ntebe.\nMMENGO ne Gavumenti eya wakati bazzeemu enteeseganya okulaba ng’endagaano eyakolebwa wakati wa Kabaka ne Pulezidenti Museveni mu 2013 ng’eteekebwa mu nkola oluvannyuma lw’emyaka okuyitawo nga tewali kitambula.\nKu Lwokubiri lwa wiiki eno, Katikkiro Charles Peter Mayiga yasisinkanye ne Dr. Ruhakana Rugunda ku lwa gavumenti eyawakati ne bateesa ku makubo aganaayitibwamu okulaba ng’ebintu byonna Obwakabaka bwa Buganda bye bubanja bubifuna.\nNg’ayogera oluvannyuma lw’ensisinkano eno, Mayiga yagambye nti kino kigenda kuyamba okuteeka mu nkola ebyo ebyakkaanyizibwako okuli okumalayo n’okukyusa ebyapa, okusasula amabanja gonna Mmengo g’ebanja Gavumenti.\n“Tubadde tetusisinkanangako kati mukisa gwa njawulo nti tusisinkanye mu ngeri entongole ate ne kituyamba okuggyayo ensonga Pulezidenti ne Kabaka ze baateekako omukono naddala obuwaayiro obutannaba kuteekebwa mu nkola,” Katikkiro bwe yategeezezza.\nWabaddewo okusika omuguwa wakati w’enjuyi zombi nga kuva ku bitongole bya Gavumenti okulemwa okusasula obusuulu obw’ebizimbe by’Obwakabaka ebyabuddira mu ndagaano eyo eyateekebwako omukono nga August 1,2013.\nEkitongole ky’Obwakabaka ekya Nnamulondo Investments kimaze ebbanga nga kibanja Disitulikiti n’ebitongole ebirala okusasula ensimbi z’obupangisa kyokka bingi nga byekwasa nti tebinnalagirwa, wabula mu 2015 Pulezidenti Museveni yawandiikira Disitulikiti zino okukola ebintu bina; Okuddiza Buganda ebintu byayo, okusasula ensimbi z’obupangisa, okufuna liizi oba okugula ebizimbe ebyo bye bakoleramu.\nMuky. Lillian Bukirwa Kaddu owa Nnamulondo Investments kkampuni erabirira ebizimbe by’Obwakabaka, yagambye nti musanyufu olw’abakulu bano bombi okusisinkana kubanga abakungu ba gavumenti n’okutuusa kati baagaana okussa mu nkola ekiragiro kya Pulezidenti.\nNg’oggyeeko ekyo, Mmengo ebanja Gavumenti ensimbi kati ezisukka obuwumbi 15 okuva mu bupangisa bw’ebizimbe okuli ekya Kkooti ya Buganda (kati omuli Mwanga II Court) ku luguudo Kabakanjagala, Butikkiro ng’eno yali egikozesa okukoleramu okunoonyereza ku bulwadde bwa mukenenya n’ebirala nga lino ebbanja lyaliwo ng’endagaano eno tennateekebwako mukono.\nDr. Rugunda (owookubiri ku kkono) ng’abuuza Katikkiro Mayiga. Ku kkono ye mumyuka owookusatu owa Katikkiro, Apollo Makubuya ate ku ddyo ye Ssaabawolereza wa Mmengo, Daudi Mpanga.\nWe twogerera ng’ebyapa ebisukka 280 gavumenti bye yaakaddiza Obwakabaka bwa Buganda era omwogezi wa Buganda, Noah Kiyimba yategezeezza nti ebyapa bingi ddala ebikyali mu mikono gya gavumenti ng’erina okubizza e Mmengo ng’endagano bw’egamba.\n“Ebintu byaffe bingi ebikyabanjibwa okuli Poloti 52 ku Kampala Road okuzza Jezza Farm, emmmotoka za Ssekabaka Muteesa II n’ebyapa ebirala.\nEbintu bino Buganda by’ebanja byanyagibwa Gavumenti ya Obote oluvannyuma lw’okuggyawo Obwakabaka mu 1966 era okuva olwo abantu ba Buganda babanja ebintu bino bibaddizibwe era oluvanyuma lw’okutikkirwa kwa Kabaka mu 1993, Gavumenti yakwasa Kabaka Olubiri lw’e Mmengo, Bulange, Butikkiro n’ebirala ebitonotono olwo ebirala ne bisigala nga bibanjibwa.\nMu kwogera kwe, Dr. Rugunda yagambye nti musanyufu olw’ensisinkano eno kubanga egenda kuyamba enjuyi zombi okukolera awamu ku lw’obulungi bw’abantu b’eggwanga lino era n’asuubiza nti baakwongera okusisinkana.\n“Ndi musanyufu okwaniriza Kamalabyonna era twogedde ku nsonga nnyingi ezikwata ku Mmengo okulaba ng’endagaano eyateekebwako omukono wakati wa Pulezidenti Museveni ne Kabaka ng’eyongera okuteekebwa mu nkola,” Dr. Rugunda bwe yagambye.\nMu kugenda mu nsisinkano eno eyabadde ku ofiisi ya Dr. Rugunda e Nakasero, Katikkiro Mayiga yawerekeddwako Omumyuka we Owookusatu, Apollo Nelson Makubuya ssaako Ssaabawolereza wa Buganda, Daudi Mpanga.\nENSISINKANO EJJIDDE MU KISEERA EKITUUFU\nEnsisinkano eno w’ejjidde nga buli luuyi lwetaaga lunnaalwo.\nMu kusooka, Mmengo eri mu bwetaavu bw’ensimbi okusobola okutambuza Pulojekiti zaayo okuli Kkampuni yaayo K2 eri mu matigga olw’ebbula ly’ensimbi.\nOmulimu gw’amasiro gwetaaga ensimbi ezisukka obuwumbi bubiri, ate yo Muteesa I Royal University yeetaaga ensimbi okudda ku luguudo era ssinga zifunibwa mu kiseera kino, zaakuwonya eggwanika obunkenke bwe lirimu okusasula abakozi ababali mu bulago nga basaba okusasulwa emisaala.\nKu ludda lwa Gavumenti, kino baakirabye nga kiseera kituufu okubeerako kye bakola nga Kabaka ateekateeka okujaguza emyaka 25 bukya atikkirwa nga kyakubayamba okulaga abantu nti bali wamu n’Obwakabaka.\nEkirala, kiri ku ludda lw’ebyobufuzi nti kyakwongera okuzza emitima gy’Abaganda naddala ng’eggwanga libadde mu muyaga gw’ebyobufuzi.


Musabire eggwanga nga twetegekera akalulu ka 2021 - Bp. Kakembo\nAbasumba okuva mu bitundu by'eggwanga ebyenjawulo babanguddwa ku ngeri gye basobola okulung'amyamu ekisibo kya Kristo nga tuyingira omwaka 2021 ogw'okukuba obululu.\nEnteekateeka ya Culture of Honor and Love Day ku mulundi giuno yayindidde Resort Hotel e Kasangati ku Lwokusatu ng'ewomeddwaamu omutwe omuteesiteesi Bishop Joel Kakembo ng'ono y'atwala amakanisa ga Mount Zion mu Uganda.\n"Tuzze okubeera nga tuteekebwateebwa abasajja ba Katonda okulaba nga tukulembera ekisiibo kya Kristu omwaka ogujja nga tuli bakkakkamu nga tulina omwoyo wa Mukama. Ekirala omwaka ogujja mwaka gwa byakulonda n'olwekyo twagala okulung'amya obulungi ekkanisa okulaba ng'abantu basigala bakkakkamu nga tebagenda na jjengo lya bannabyabufuzi abamu babifiire namu," Bp. Kakembo bwe yannyonnyodde.\nYayongeddeko nti ebigenda mu maaso mu kadaala k'ebyobufuzi binakuwaza ekibawalirizza nga abasumba okubakagana n'eddimu ly'okusabira eggwanga okulaba ng'okulonda kubaawo mu mirembe ate ne muggwa mu mirembe.\n"Bwe tulaba abantu abafa amasasi, abamu abakazi balina embuto ate ne babakuba ttiyagaassi ebyo nno bijja olw'okuba abantu bagezaako okulaba nti bafuna kye baagala, balina bye be bawagira be balowooza nti waliwo abali mu buyinza ababagaanyi okubawagira nga bwe baagala oba okutuuka mu bifo gye balina okukubira kampeyini. Kati tusaba Gavumenti ne Poliisi okuddirizaamu ku bukambwe bwayo ate ne tusaba n'abalonzi nabo baddirize ku ngeri gye bayuwawo omubiri," Bwa'tyo Bp. Kakembo bwe yayongeddeko.\nAbamu ku boogezi abeetabye mu kusaba kuno kwabaddeko; Omutume Dr John Bunjo, Bp Edward Lubwama, Dr Robert Kamanda ne Dr Daniel Batambuze abaakuutidde abasumba abalala okubeera obumu ng'ekkanisa ya Kristo nga tuyingira 2021 mu maanyi n'okulung'amya obulungi ekisibo kya Kristu.


Bukedde Online - Akwana abawala n'amala n'ababba poliisi emukutte\nAkwana abawala n'amala n'ababba poliisi emukutte\nEby'omubaka Kato Lubwama okulwanira ku tti...\nSseremba Wasswa oluusi yeeyita Nsubuga, mutuuze w'e Najjanankumbi yakwatiddwa poliisi oluvannyuma lw'omuwala gwe yabbako ensawo okugenda ku poliisi e Lubowa naggulawo omusango nga bwe yabbiddwa abaserikale ne batandika okumunoonya.\nOmwogezi wa poliisi mu Kampala n'emiriraano, Luke Owoyesigyire yagambye nti, okukwata Sseremba kyaddiridde okulondoola essimu gye yabba ku muwala gwe yasanga mu Club Ambiance e Bukesa ne bagizuula ng'eraga nti eri Najjanakumbi abaserikale abanoonyereza ku buzzi bw'emisango ne bagenda yo ne bamukwata.\n"Wabaddewo omusajja abadde akwana abawala baasanga mu bifo ebisanyukirwamu n'ababbako ensawo zaabwe ez'omu ngalo n'abula oluvannyuma lw'okubalimba nga bw'agenda okubatwalako wabula n'abaddukako" Owoyesigyire bwe yategeezezza.\nYagambye nti omuwala eyakwasizza Sseremba yabuulidde abaserikale ku poliisi e Lubowa nga bwe yamusanga mu Club Ambiance nga December 21, 2018 n'amukolako omukwano, bwe baali bafuluma yamutegeeza nga bw'agenda okumuvuga mu mmotoka era n'amusaba amukwatire ku nsawo ye n'amutwala e Najjanankumbi.\nYamuleka mu paakingi ng'amulimbye nti agenze kunona bisumuluzo bwe yagenda n'ensawo eyalimu essimu ne wallet eyalimu emitwalo 15 n'ebintu ebirala teyadda.\nYagambye nti abaserikale baasazeewo okwaaza omuzigo gwa Sseremba ne basangayo ensawo z'abakazi nnya, essimu z'omu ngalo musanvu, layini z'essimu 67, olupapula okwabadde nnamba z'essimu 17, densite z'abakazi ttaano ne kkaadi ya ATM, Ttivvi emu n'engoye z'abakazi era poliisi yamutadde ku nninga ayogere engeri gye yabifunamu.\nDensite ezazuuliddwa ziri mu mannya g'abakazi okuli; Rebecca Nakyoni, Shakira Namugerwa, Shirah Babirye ne Erina Nakintu.\nSseremba akuumirwa ku poliisi e Lubowa oluvannyuma lw'okuggulwako omusango gw'obubbi oguli ku fayiro nnamba CRB 209/2018 ng'okunoonyereza bwe kugenda mu maaso.\nEyakuba owa KCCA n'amubba alaze poliisi gye bawummulira


Nga wayiseewo wiiki bbiri, Shakib yaggyako essimu ye nasenguka gye baali babeera n’adduka. Wabula ekyamala Sharif enviiri kumutwe, kwe kulaba ebifaananyi by’emmotoka empya ekika kya BMW ku mukutu gwa Shakib ogwa Facebook ng’ataddeko obubaka obwewaana nti yayingizzaawo ekyuma ekipya.\n“Wiiki nga ssatu emabega, nnamuwa ssente eziwera obukadde 60 ze twali tukkaanyaako okukolamu bizinensi kyokka n’adduka nazo kati ansindikira abantu abantiisatiisa n’okunvuma ku sente ezange. Shakib mulyazamanya naye nga ku myaka munaana gye tumaze nga tukolagana lwaki ankola ekintu nga kino?”, bw'atyo Sharif bw’agamba.\n“Oyo simumanyi ayagala kunkolelako amawulile ate nessente ezo sizimanyi, simusindirangako bantu bamuvume. Wabula kyemmanyi nti nze eyamwaniriza e Sausi n’ekirala ssente ezo z’agamba nnyingi nnyo teri muntu asobola kuziwa munne nga teri kiwandiko kyonna,” Shakib bw’agamba.\nAyongerako nti Sharif ayagala kumwonoonera linnya ng’entabwe yava dda ng’abakyabeera wamu ekirowozesa Shakib nti Shafik alina ennugu kyokka ate ye yamuyamba.


Kitatta Ajulidde Ku Kibonerezo Ekyamuweebwa - Radio Simba - Ennene\nKitatta ajulidde ku kibonerezo ekyamuweebwa\nOmuyima wa Boda Boda 2010 Hajji Abdullah Kitatta alabiseeko mu maaso ga Kkooti y’amaggye e Makindye nga awakanya ekibonerezo eky’emyaka 8 ekyamuweebwa olw’okusangibwa n’emmundu nga tazirina mu mateeka.\nKitatta wamu neyali omukuumi we Detective Constable Ngobi Sowali bataddewo ensonga 8 kwebasabira omulamuzi Elly Turyamubona nga yatuula ku Kkooti eno yekka mu kakiiko akajulirirwamu okukendeeza ku kibonerezo ekyabaweebwa kyebagamba nti kinene nnyo.\nAbabiri bano baagala omulamuzi Turyamubona baagala akendeeze ku kibonerezo ky’emyaka 8 emyeezi 8 ne naku 6 babaweemu ekibonerezo ekisaamusaamu. Kitatta ne Ngobi era bagamba nti abantu 7 abatuula ku kakiiko ka kkooti eno nga bakulemberwamu Lt. Andrew Gutti balemererwa okuleeta abajulizi abetengeredde ekyabalemesa okutuuka ku kusalawo okutuufu.\nWabula Omulamuzi Turyamubona tasobodde kuwuliriza nsonga zabano olwokuba Munnamateeka waabwe Isaac Julungo abadde teyetegese.